KOMERČNÝ OBSAHMexická Oaxaca: vonia čokoládou a jedinečnými pyramídami

V Oaxace a jej blízkom okolí môžete stráviť týždne a nebudete sa nudiť.

Historické centrum, archeologické náleziská spred 2500 rokov aj tradičné remeselnícke dedinky sľubujú jedinečné zážitky. Mexický štát Oaxaca je taký rozmanitý ako jeho kuchyňa, ktorá je pre mnohých dôvodom číslo jeden, prečo sem zavítajú. Okrem gurmánov si na svoje prídu milovníci dávnej histórie z čias Mezoameriky aj barokových kostolov. Historické centrum hlavného mesta štátu Oaxaca de Juárez je právom zapísané na Zozname Svetového kultúrneho dedičstva UNESCO. Život miestnych sa tu odohráva okolo dvoch hlavných bodov: námestie Zócalo a pred kostolom Santo Domingo de Guzmán. Od jedného k druhému vedie pešia zóna plná obchodov so suvenírmi aj miestnych reštaurácií a čokoládovní. Oaxaca bez čokolády by nebola Oaxacou – musíte si ju dať aspoň k jedným raňajkám, spolu s miestnym sladkým chlebom. Námestie Zócalo rozoznáte podľa parku s množstvom predajcov. Ponúkajú všetko od grilovanej kukurice s majonézou, syrom a čili, cez balóny, až po tetovanie henou. Ak budete mať štastie a zastavíte sa tu v stredu, môžete si po siedmej s miestnymi zatancovať na živú hudbu. Robia to iba tak – pre radosť. Na námestí sa týči Katedrála Nanebovzatia Panny Márie. Je zaujímavá tým, že keď do nej vkročíte, neuvidíte hneď oltár. Musíte najprv zboku obísť priestor, nad ktorým je obrovský organ. Barokový chrám Santo Domingo a kláštor, ktorý pri ňom stál, začali stavať Dominikáni v 16. storočí. Jeho dokončenia sa však dočkali až po dvesto rokoch. „Poučení zo zemetrasení, ktoré zničili niektoré ďalšie kláštory v meste, múry tohto kostola postavili niekoľko metrové,“ vysvetľuje sprievodca skupinke turistov. Kostol zdobí 60-tisíc zlatých listov. To, čo tu uvidíte dnes, je zrekonštruovaná stavba. Pôvodnú počas občianskych vojen v Mexiku používala armáda, ktorá ju zničila. Kedysi kláštor pri chráme je dnes Múzeum kultúr Oaxacy. Ak sa v meste rozhodnete navštíviť len jedno múzeum (hoci to by bola s miestnym výberom škoda), určite zvoľte toto. V múzeu nájdete zbierku artefaktov najmä z predkolumbovského obdobia – úlovky z celkovo 11 archeologických zón v štáte Oaxaca. Približne v roku 500 pred Kristom postavili Zapotekovia svoje najdôležitejšie politické, ekonomické aj sociálne centrum Monte Albán. Dnes sa nachádza iba 9 km od hlavného mesta Oaxaca, dostanete sa sem verejnou dopravou. Pripravte sa na zákruty a stúpanie, archeologická zóna Monte Albán je vo výške takmer 2000 m.n.m. Vyhraďte si na jej návštevu čas minimálne dve hodiny. Len hlavné námestie má rozlohu 300x200 m. Okolo neho, aj v strede je niekoľko pyramíd. Okrem výhľadov z niektorých z nich, je zaujímavá precíznosť práce, s ktorou Zapotecovia stavbu postavili. Boli jednou z najrozvinutejších mezoamerických kultúr, dokonca mali vlastné písmo. Na Monte Albán si ďalej môžete prehliadnuť galériu tanečníkov vytesaných do skál. Do dnešného dňa ich našli asi tristo. Reprezentujú obete obetných rituálov, preto nech vás neprekvapí, že niektoré ich zobrazenia sú morbídne. Súčasťou archeologickej zóny je aj múzeum, kde okrem trvalej expozície nájdete vždy aj nejakú dočasnú. Naposledy v nej vystavovali umelecké diela alebrijes – drevené postavičky pomaľované výjavmi zo snov. Ich výrobou je známa napríklad dedinka San Martín Tilcajete iba necelých 30 km od hlavného mesta. Na našej stránke dovolenka.sme.sk pre vás máme ponuku poznávacieho zájazdu do Mexika na 15 dní. Ďalšou dedinkou, ktorá je známa pre šikovné ruky svojich obyvateľov, je Atzompa. Vyrábajú v nej keramiku. Rodina Velasco začala na svoje keramické kúsky aplikovať svojský štýl pripomínajúci veľmi detailnú výšivku, čím sa odlíšili od ostatných rodín. Ich prácu tiež vystavovali v múzeu pri Monte Albáne. Okrem toho je v Atzompe ďalšia významná archeologická zóna s rovnakým názvom. Predpokladá sa, že bola súčasťou Monte Albán. Nachádza sa naproti nemu, na podobne vysokom kopci, ku ktorému sa dostanete miestnou moto-trojkolkou. Ak budete mať šťastie a prídete na miesto hodinku pred uzatvorením (teda o štvrtej), môže sa vám stať, že tu budete sami. Atzompa je, na rozdiel od Monte Albánu, prístupná zadarmo. Ak natrafíte na miestneho archeológa, rád v španielčine odpovie na vaše otázky. Napríklad vám vysvetlí, ako odhalili pec na vypaľovanie keramiky, ktorej sa venovali Zapotekovia už pred tisíckami rokov. Jeho tím tu odkryl aj tri ihriská pre hry s loptou. Jedno z nich má dĺžku až 45 metrov, a je teda dlhšie ako ihrisko na Monte Albán. Hry s loptou často sprevádzali rituály, niektoré z nich dokonca zahrňovali ľudské obety. Oaxacu nie je možné opustiť bez toho, aby ste poriadne preskúmali jej kuchyňu. Tu je niekoľko tipov, kde nájdete tradičné pochutiny. Casa Taviche je malá reštaurácia niekoľko blokov od námestia Zócalo. Obedy a večere tu varia výhradne z miestnych surovín a výhradne v miestnom štýle. Šéfkuchári sa však neboja skúšať kombinácie, o akých by sa vám ani nesnívalo. Kompletné menu je lacnejšie ako na Slovensku. Tak, ako všade v Mexiku, súčasťou koloritu Oaxacy sú pouličné stánky. Zastavte sa v niektorom na empanadu – kukuričnú tortillu plnenú miestnym syrom a kvetom z tekvice. Miestne ženy ich pripravujú na obrovských panviciach, pod ktorým horí drevené uhlie či drevo. Omáčka z kakaových bôbov a kuracie mäso? Táto kombinácia sa zdá nezlúčiteľná s chuťovými bunkami. Miestne čierne mole však okrem čokolády obsahuje aj viac ako 30 ďalších byliniek a korenín, ktoré spolu vytvárajú dokonalú kombináciu. Ak si predsa len netrúfate, Oaxace nestačí jedno mole – má ich hneď sedem – napríklad žlté, zelené, červené, ktoré neobsahujú čokoládu, ale zato obsahujú pálivé čili. Všetky nájdete na Trhovisku Benito Juáreza. Na tom istom mieste sa tiež nedá vyhnúť predajcom s vyprážanými kobylkami. Stačí si odmyslieť nožičky a ochutnať. Zažite Oaxacu a iné skvosty Mexika aj vy. Všetko pripravíme a zorganizujeme za vás. Pozrite sa na ponuku poznávacieho zájazdu do Mexika.


Zrušenie kvót na výrobu cukru v Európe vedie k rastu produkcie

PRAHA. Vlani v októbri po takmer 50 rokoch prestali platiť kvóty, ktoré v Európe jednotlivým krajinám limitovali každoročnú výrobu cukru. Ich prekročenie sa pokutovalo. Regulácia z roku 1968 mala zamedziť tomu, aby vyspelá Európa ohrozovala obchod s menej rozvinutými štátmi. Cukru na našom kontinente bol aj v minulosti vždy prebytok a po zrušení kvót sa výrazne zvyšuje. Cena cukru klesá a teraz padla na najnižšiu úroveň za posledných osem rokov. V decembri kupovali zákazníci v Česku jeho kilogram za menej ako 18 Kč (0,71 eura). Vlani v máji zaň platili o 2 Kč viac. Klesajú aj ceny veľkovýrobcov. V máji predávali tonu cukru za 14.500 Kč. O sedem mesiacov neskôr ju znížili takmer o 4000 Kč. Cukor zlacňuje aj na svetovom trhu. Oldřich Reinberger, riaditeľ najväčšieho českého cukrovaru Tereos TTD, poukazuje na to, že sa na trh s komoditou čoraz viac tlačia jej veľkí producenti ako Brazília, India, Čína či Rusko. V Európe sa v kampani 2017/18 vyrobí asi 20 miliónov ton cukru. Jeho množstvo medziročne vzrastie o 3 milióny ton. K výsledku prispeli aj českí farmári. Vlani vysiali cukrovú repu na ploche, ktorá bola o 8 % väčšia než v roku 2016. O štvrtinu zväčšili repné plochy farmári vo Francúzsku a v Nemecku. V Česku sa počet cukrovarov znížil z bývalých 70 na sedem. Produkcia sedmičky je však vyššia ako starej spracovateľskej kapacity. Samotná spoločnosť Tereos TTD v súčasnej repnej kampani vyrobí asi 370.000 ton cukru. Taký limit malo v období kvót celé Česko. Môže sa zdať zvláštne to, že sa v čase nadprodukcie rozhodli českí cukrovarníci pre zvyšovanie výroby. Ale v súčasnosti sa tvorí nová cukrová mapa Európy. "Ak by sme nezvyšovali výrobu, naše miesto na trhu by obsadil niekto iný. Veľmi ťažko by sme ho v budúcnosti získavali späť," dodáva Reinberger. Niektoré spoločnosti už v nedávnej minulosti počítali s tým, že sa prebytok svojej produkcie cukru pokúsia predať na Slovensku, v Maďarsku alebo v krajinách tretieho sveta, jednoducho v oblastiach, kde ho je nedostatok.


PODCAST TECH_FMŠtartujú nové vesmírne preteky, bojuje sa o Mesiac

Tento týždeň sa v Tech_FM vyberieme do kozmu.

Naposledy naň ľudská noha vkročila v roku 1972. No zdá sa, že teraz štartujú nové vesmírne preteky a cieľom je znovu Mesiac. Americká administratíva odkázala NASA, že sa má vrátiť na našu prirodzenú družicu – a to do piatich rokov. Ambiciózny program vesmírnych dobrodružstiev má aj Čína, rýchlo napreduje India, nevraviac o Rusku a Európe. Vedci však predstavili aj nový nápad, ako by sa raz dali poháňať vesmírne lode na ďalekých cestách. Potrebujete solárnu plachtu, výkonný laser a takú maličkosť... čiernu dieru. Viac sa dozviete v podcaste Tech_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Fegyveres: Ak amnestie zrušia, pôjdem znovu vypovedať

Minúta po minúte

Zhrnutie

Čo to znamená

Fegyveresova reakcia

Komentár

Poslanci odhlasovali zmenu ústavy, ktorá umožňuje zrušiť Mečiarove amnestie.

Oskar Fegyveres bol v roku 1995 ako pracovník SIS korunným svedkom v kauze únosu prezidentovho syna. Ak po zrušení amnestií súdy kauzu znovu otvoria, je pripravený ísť svedčiť opäť. Parlament odhlasoval zmenu ústavy, ktorá umožňuje zrušiť amnestie expremiéra Mečiara. Čo na to hovoríte? "Ďakujem všetkým, ktorí sa po 22 rokoch pričinili o to, aby sa sen o zrušení amnestií začal meniť na realitu. Začínam veriť, že to, čo sme s Robom Remiášom a mnohými ďalšími v tých časoch robili, malo zmysel. Už to len dotiahnuť do úspešného konca." Kde ste sledovali aktuálny vývoj rokovaní v parlamente? "Bol som v práci, robím v pizzerii v Českej republike. Dianie v parlamente som sledoval cez internet na stránkach SME. Dúfal som, že sa poslanci napokon dohodnú." Čo podľa vás to rozhodnutie o zmene ústavy znamená? "Je to iba začiatok konca amnestií. Uvidíme, aké budú ďalšie kroky." Ak sa amnestie zrušia a súdy znovu otvoria kauzu únos Kováča mladšieho, išli by ste opäť vypovedať o účasti tajnej služby na akcii? "Určite by som išiel vypovedať." Nemáte teraz obavu o svoju bezpečnosť? "Zatiaľ nie." Čo by malo byť výsledkom celého konania? "Zrušenie amnestií by malo viesť k tomu, aby sa na súde preukázala pravda. To znamená, že ak sa amnestie zrušia, mali by si všetci zainteresovaní začať poctivo robiť svoju prácu. Keďže od únosu uplynulo už viac ako dvadsať rokov, nie je najpodstatnejšie, či napokon za to bude niekto potrestaný."


AKTUALIZOVANÉ O 15:40Torresovi šlo o život, po hrozivom páde mu pomáhali i súperi

Španielsky útočník opustil nemocnicu v piatok, lekári mu odporučili dvojdňové voľno.

Loading
 ... BRATISLAVA. Okamžite sa pri ňom zbehli spoluhráči aj súperi. Snažili sa mu vytiahnuť zapadnutý jazyk, dostať ho z bezvedomia. Fernandovi Torresovi v závere štvrtkového zápasu medzi jeho Atléticom Madrid a Deportivom La Coruňa hrozilo vážne zranenie. Španielsky útočník po súboji s Álexom Bergantiñosom a škaredom páde stratil vedomie. Hráči Atlética, La Corune ako i hlavný rozhodca okamžite volali na ihrisko lekárov. Pri pohľade na nehybného spoluhráča si dokonca José Giménez zakrýval tvár dresom. Nemohol sa naňho dívať. Zatiaľ čo Torresovi pomáhali hráči i lekári, tréner Atlética Diego Simeone sa čertil a hneď sa bežal sťažovať k štvrtému rozhodcovi. "Bol som nervózny a mal som strach. Počuli sme čosi ako puknutie a nevedeli sme, či to nebolo v jeho krku," uviedol po stretnutí. Torres, ktorý bol v minulosti hviezdou anglickej ligy ako hráč FC Liverpool i Chelsea Londýn, opustil ihrisko v sanitke a noc strávil v nemocnici. Sociálne siete okamžite zaplavili povzbudzujúce odkazy od fanúšikov. Vyšetrenia neskôr ukázali, že k vážnejšiemu zraneniu nedošlo a jeho stav bol stabilizovaný. "Ďakujem všetkým za záujem a podporu. Vydesili sme sa, ale mal by som byť v poriadku. Verím, že sa veľmi skoro vrátim," reagoval Torres na twitteri. Po piatkových vyšetreniach Torresa z nemocnice prepustili, pri vyšetreniach mu totiž nezistili žiadne zranenia hlavy alebo krku. Pred návratom do tréningového procesu má absolvovať dvojdňové voľno. Atlético Madrid remizovalo na pôde La Corune 1:1 a v tabuľke ostalo štvrté. Krásnym gólom sa v stretnutí prezentoval Torresov spoluhráč Antoine Griezmann. Podobný prípad ako Torresov zaznamenali nedávno v Česku. V zápase medzi Bohemians 1905 a Slováckom sa nešťastne hlavami zrazili brankár domáceho tímu Martin Berkovec so spoluhráčom Danielom Krchom. Berkovec ostal nehybne ležať na trávniku, zapadnutý jazyk mu okamžite vyťahoval útočník súpera Francis Koné. Koného zásah ocenil aj Martin Vávra, člen lekárskeho tímu pražského klubu. „V takýchto okamihoch rozhoduje každá sekunda. Kým vybehneme od čiary, čo je asi osemdesiat metrov, uplynie aspoň desať sekúnd. Nie som Usain Bolt, navyše nesiem lekársku tašku,“ priznal Vávra. „Koné mu vytiahol jazyk, čím mu uvoľnil dýchacie cesty, takže už o sekundu mohla ísť do mozgu okysličená krv. To je nesmierne dôležité, aby nevznikla mozgová príhoda. Dá sa povedať, že Berkovcovi zrejme zachránil život,“ dodal.


Hodinové mzdy v eurozóne koncom roka vzrástli

LUXEMBURG. Tempo rastu nákladov na prácu v eurozóne sa v 4. štvrťroku zrýchlilo. Prispelo k tomu zvýšenie miezd aj nemzdových nákladov. Oznámil to európsky štatistický úrad Eurostat. Konkrétne, hodinové pracovné náklady v regióne, ktorý zaviedol euro, sa za tri mesiace do konca decembra 2016 zvýšili medziročne o 1,6 % po náraste o 1,4 % v predchádzajúcom 3. štvrťroku. Hlavnými komponentmi nákladov na prácu sú mzdy a nemzdové náklady. Štatistiky ukázali, že hodinové mzdy v eurozóne v 4. kvartáli vzrástli o 1,6 % (o 1,5 % v 3. kvartáli) a nemzdové náklady stúpli o 1,5 % (1 % v predchádzajúcom štvrťroku). V celej Európskej únii hodinové náklady na prácu v období október-december vzrástli medziročne o 1,7 %, zatiaľ čo v 3. štvrťroku sa zvýšili o 1,8 %. Mzdy v EÚ pritom stúpli o 1,8 % a nemzdové náklady o 1,5 %. Podľa štatistík v priemysle hodinové pracovné náklady v poslednom kvartáli vlani vzrástli o 1,8 % v eurozóne a o 1,7 % v EÚ. V stavebníctve pritom stúpli o 2,3 % v rámci euroregiónu a o 3,1 % v celej EÚ. A v sektore služieb sa zvýšili o 1,5 % v prípade eurozóny a o 1,6 % v celej únii. Spomedzi členských štátov EÚ, ktoré Eurostatu dodali údaje za 4. kvartál, najviac stúpli hodinové pracovné náklady v Rumunsku (12,3 %), Litve (10,7 %), Lotyšsku (8,1 %) a Bulharsku (8 % ). A najväčší pokles zaznamenali Grécko (-0,5 %) a Rakúsko (-0,1 %). Na Slovensku náklady na prácu v 4. kvartáli vzrástli o 4,8 %.


Armáda začne prvé cvičenie aktívnych záloh v máji, vycvičí 40 záujemcov

Za každý kalendárny rok zotrvania v aktívnej zálohe dostane vojak motivačný príspevok v sume 600 eur.

BRATISLAVA. Armáda začne prvé cvičenie aktívnych záloh v dňoch od 15. do 26. mája. V rámci pilotného projektu bude vycvičených prvých 40 príslušníkov. TASR o tom informovala hovorkyňa ministerstva obrany Danka Capáková s tým, že Ozbrojené sily (OS) SR zaslali zamestnávateľom vojakov zaradených do aktívnych záloh list o právach a povinnostiach. Podľa zákona je zamestnávateľ povinný udeliť svojmu zamestnancovi pracovné voľno na vymedzené obdobie a navyše jeden deň pracovného voľna, ak cesta verejnou dopravou z miesta jeho bydliska, prípadne pracoviska, do miesta určenia trvá viac ako šesť hodín. Platí to aj pre cestu späť, teda zamestnanec má nárok na ďalší deň pracovného voľna určeného na prepravu. Za čas poskytnutého pracovného voľna mu patrí náhrada mzdy v sume jeho priemerného zárobku, pričom náklady na túto náhradu refunduje zamestnávateľovi vojenský útvar. Po skončení pravidelného cvičenia budú zamestnávateľovi doručené podklady k refundovaniu nákladov za poskytnuté pracovné voľno. Za každý kalendárny rok zotrvania v aktívnej zálohe dostane vojak motivačný príspevok v sume 600 eur, ktorý mu bude vyplatený spätne v prípade, že absolvoval aspoň 75 percent cvičenia. Využitie aktívnych záloh aj v čase mierového stavu povoľuje od januára tohto roku novela zákona o brannej povinnosti.


Fico sa dohodol s Kalavskou na reforme nemocníc

BRATISLAVA. Ministerka zdravotníctva Andrea Kalavská (nominantka Smeru) predloží návrh reformy nemocníc formou ústavného zákona. Dôvodom je nájsť podporu zmene naprieč politickým spektrom. Materiál má byť predložený na rokovaní vlády 21. augusta. Informovala o tom po stretnutí s predsedom Smeru Robertom Ficom. "Vysvetlila som pánovi predsedovi, o čom je materiál, ale on informácie, samozrejme, taktiež má,“ konštatovala po stretnutí. "Takže sme sa dohodli, že tento zákon je podporený, pôjde ďalej, v plnom rozsahu, avšak ako ústavný zákon, ktorý bude vyžadovať ústavnú väčšinu,“ povedala Kalavská. Podľa ministerky je potrebná dohoda naprieč celým politickým spektrom. Bude vyžadovať ústavnú väčšinu, čiže 90 poslancov. "Tým pádom sa nemôže stať, keď bude niekto iný minister zdravotníctva, keď niekto iný bude pri vláde, aby táto reforma bola zastavená,“ vysvetlila šéfka rezortu zdravotníctva.Podľa Kalavskej je súčasný materiál o reforme nemocníc vecne v poriadku, má sa teda zmeniť len jeho legislatívna forma. Ministerka chce o reforme ďalej rokovať s koaličnými aj opozičnými poslancami, budú sa snažiť nájsť ústavnú väčšinu."Pán predseda dostal od pani ministerky zdravotníctva v podstate všetky potrebné informácie, ktoré potreboval vedieť," konštatoval hovorca Smeru Ján Mažgút. Keďže ide o významnú zmenu, ktorá je naplánovaná na 11 rokov, tak je podľa neho vhodné, aby zákon išiel formou ústavného zákona. Ako dodal, o materiáli bude rokovať aj koaličná rada Ministerka pred stretnutím s Ficom povedala, že ak by sa jej nepodarilo presadiť projekt stratifikácie nemocníc, zvážila by demisiu. Anketa už bola ukončená. "Áno, zvážila by som to," reagovala na otázku novinárov, či by uvažovala aj o demisii. Fico vyzval Kalavskú na tlačovej konferencii minulý týždeň, aby vysvetlila najväčšiu reformu slovenského zdravotníctva. Téma stratifikácie nemocníc spája názory koaličných aj opozičných strán. O nutnosti jednej z najväčších reforiem slovenského zdravotníctva hovoria ako vládne strany Most-Híd, SNS či Ministerstvo zdravotníctva na čele s Kalavskou, tak aj predstavitelia OĽaNO, SaS či nezaradení poslanci. Predseda Smeru však uviedol, že ak by existovalo riziko, že súčasťou stratifikácie môže byť aj rušenie nemocníc, tak si rozhodnutie vyžaduje politické posúdenie. Reforma by mala nemocnice rozdeliť do troch kategórií a určiť, aké typy zdravotných úkonov sa v nich budú vykonávať. Pacient má byť podľa nej nasmerovaný vždy do takého zariadenia, kde mu zabezpečia dostatočnú kvalitu starostlivosti, kontrolovanú minimálnym počtom výkonov. Zdravotné poisťovne nezazmluvnia výkony, ktoré nesplnia stanovené kritériá. Prípadné uvoľnené kapacity v nemocniciach potom využijú na ich vyššiu špecializáciu v rámci skupín výkonov, v ktorých je nemocnica dobrá, prípadne na následnú starostlivosť. Projekt stratifikácie nemocníc bol inšpirovaný zahraničnými konceptmi, v rámci ktorých došlo k zlepšeniu zdravotnej starostlivosti. Podľa ministerstva by mala priniesť kvalitnejšiu a bezpečnejšiu starostlivosť pre pacienta, nižší počet opakovaných operácií a hospitalizácií či zlepšenie dostupnosti nemocníc.


Čaputová sa zúčastní intronizácie nového japonského cisára

Hlava štátu odcestuje na štvordňovú návštevu Japonska.

BRATISLAVA. Prezidentka SR Zuzana Čaputová sa zúčastní intronizácie japonského cisára Naruhita, ktorá sa uskutoční v Tokiu 22. októbra. Hlava štátu odcestuje na štvordňovú návštevu Japonska v nedeľu (20. 10.). TASR o tom informoval jej hovorca Martin Strižinec. "V pondelok (21. 10.) sa prezidentka stretne s japonským premiérom Šinzóm Abem. Okrem formálneho programu sa prezidentka počas cesty oboznámi aj s rôznymi inovatívnymi projektmi v oblasti životného prostredia," priblížil Strižinec. Nový japonský cisár Naruhito sa oficiálne ujal chryzantémového trónu v apríli tohto roku. V krajine sa tak začala nová éra Reiwa, čo znamená "poriadok a harmónia". Naruhito sa ujal vládnutia po abdikácii cisára Akihita, svojho otca. V tejto najstaršej monarchii sveta išlo o prvé odstúpenie cisára za viac než 200 rokov. Naruhito je v poradí 126. japonským cisárom.


Ministerstvo robí s finančnou správou na usmernení, ako zdaniť zisky z kryptomien

BRATISLAVA. Ministerstvo financií (MF) SR pracuje s finančnou správou na metodickom usmernení, ktoré má pomôcť daňovníkom zorientovať sa pri vyčíslení daňových povinností zo ziskov z kryptomien, akou je napríklad aj bitcoin. Avizoval to minister financií Peter Kažimír (Smer) v parlamente. Toto usmernenie by malo byť vydané už čoskoro. "Chcem jednoznačne povedať, že cieľom tohto usmernenia ministerstva nie je regulovať kryptomeny a nakladanie s nimi, ale len poskytnúť daňovníkom potrebné informácie, aby vedeli ľahšie a správne vysporiadať svoje daňové povinnosti v zmysle zákona," upozornil ešte počas štvrtkovej (15.2.) Hodiny otázok v Národnej rade SR Kažimír. Zároveň priblížil, že rezort financií si je vedomý toho, že v súčasnosti chýba na Slovensku, rovnako ako aj v mnohých iných krajinách jasná právna úprava, ktorá by definovala alebo bližšie upravovala, aký charakter majetku kryptomeny majú. "Krajiny buď neupravujú nakladanie s kryptomenami vôbec, alebo im priznávajú rôzne statusy. Považujú ich za určitú formu peňazí, ktoré nie sú zákonným platidlom. Deje sa tak napríklad v Luxembursku, vo Švédsku, v Argentíne alebo Austrálii. Považujú ich za finančný majetok napríklad v Nórsku, za komoditu ich považujú v USA alebo krajiny obmedzujú ich používanie iba na súkromné peniaze fyzických osôb, alebo ich úplne zakázali ako napríklad v Bolívii," priblížil Kažimír. Stále viac štátov Európskej únie, ale aj sveta sa preto s touto problematikou obracia na zoskupenie G20 alebo na Európsku komisiu. Slovensko tiež plánuje sledovať iniciatívy v tejto oblasti. "V ekonomike je množstvo anonymných transakcií aj mimo kryptomien. Anonymita však nie je prekážkou vykonateľnosti akéhokoľvek zákona a takisto zákona o dani z príjmov. Všetky informácie o transakciách týkajúcich sa nakladania s kryptomenami sa dnes ukladajú v čase postupne za sebou v tzv. blockchaine a nie je možné ich meniť. To znamená, že pokiaľ bude existovať blockchain, budú existovať aj informácie o všetkých vykonaných transakciách a nie je vylúčené, že ich daňový úrad v dohľadnej dobe získa, aj keď sa v súčasnosti javí transakcia ako anonymná," upozornil šéf rezortu financií. Daňový úrad sa však podľa jeho slov nemusí spoliehať len na dáta, ktoré stiahne zo systému, ale môže využiť aj inštitút miestneho zisťovania alebo daňovej kontroly priamo u daňovníka, v rámci ktorej sa môže pozrieť aj do konkrétnych elektronických zariadení a preveriť, či daňový subjekt vykonal transakcie s kryptomenami, alebo nie a či ich správne zdanil. "Podotýkam, že nejde o zavedenie nových daňových povinností. Hovoríme o spôsobe presného určenia dane, ktorú treba zaplatiť zo ziskov z kryptomien. Daňová povinnosť teda už existuje a existovala aj v minulosti podľa zákona o dani z príjmov. Existuje množstvo otázok slovenských, ale aj európskych daňovníkov, ako majú postupovať. Našou ambíciou je im odpovedať jasne na tieto otázky," doplnil Kažimír. Z hľadiska výpočtu dane podľa jeho slov nie sú problémom náhle a výrazné zmeny hodnoty bitcoinu. "Zo samotného pohybu kurzu bitcoinu, či už to bol výrazný nárast koncom minulého roka, alebo výrazný pokles, nevyplýva daňová povinnosť. Moment zdanenia nastáva pri realizácii zisku z kryptomeny. Napríklad pri predaji alebo pri nákupe veci za kryptomenu. Pri každej takej transakcii je nejaká protihodnota, ktorá je vyčísliteľná, buď peniaze ako také, alebo vecné plnenie oceniteľné v eurách alebo v inej mene," dodal Kažimír.


Štát chce znížiť počet ľudí pri eurofondoch o stovky

BRATISLAVA. Na prácu okolo čerpania fondov Európskej únie do roku 2023 bude stačiť menej úradníkov ako doteraz. Vyplýva to z analýzy, ktorú dal Úrad vlády do medzirezortného pripomienkového konania. Ich počet sa má znížiť o 424, z 3714 na 3290. Vláda svojimi uzneseniami definuje subjekty zodpovedné za koordináciu, riadenie, implementáciu, kontrolu a audit eurofondov a schvaľuje počty administratívnych kapacít určených na výkon týchto činností. Úrad vlády v predloženom materiáli pripomína, že z dôvodu súbežnej implementácie programových období 2007 až 2013 a 2014 až 2020, ako aj pre väčší balík peňazí v novom období kabinet schválil navýšenie počtu administratívnych kapacít do 31. decembra 2016 na 3714. Vzhľadom na ukončenie starého programového obdobia je podľa úradu potrebné aktualizovať počty administratívnych kapacít, ktoré budú oprávnené subjekty potrebovať na zabezpečenie svojich činností do konca finančného rámca 2014 až 2020. Celkový počet eurofondových úradníkov potrebných do roku 2023 vyčíslil úrad v analýze na 3290. Z toho na subjekty štátnej správy pripadá 3191 a na subjekty územnej samosprávy 99 miest. Počet administratívnych kapacít by sa tak oproti programovému obdobiu 2007 až 2013 znížil o 424. "Ide o maximálny počet administratívnych kapacít, ktoré majú subjekty štátnej správy a územnej samosprávy k dispozícii. Tvorba a obsadzovanie pracovných miest administratívnych kapacít by mali reagovať na reálny priebeh implementácie operačných programov a zohľadňovať disponibilné zdroje technickej pomoci na refundáciu mzdových nákladov," upozorňuje Úrad vlády. V prípade nedostatku zdrojov technickej pomoci je subjekt podľa neho povinný priebežne upraviť počet administratívnych kapacít alebo hľadať alternatívne zdroje financovania bez dodatočného nároku na štátny rozpočet. Samotný úrad bude podľa materiálu potrebovať v najbližších rokoch 86 zamestnancov pre eurofondy. Úrad podpredsedu vlády pre investície a informatizáciu požaduje zvýšenie ich počtu na 160. Ministerstvo financií vypočítalo svoju potrebu na 351 úradníckych miest, rezort dopravy a výstavby na 188, envirorezort na 273 a rezort práce a sociálnych vecí na 297. Ministerstvo vnútra zase žiada na svoju činnosť 179 úradníkov, ministerstvo hospodárstva 360 a agrorezort 833. Ministerstvo kultúry bude potrebovať 35 administratívnych kapacít, rezort školstva 328 a rezort diplomacie šesť, ďalších 50 miest chce ministerstvo zdravotníctva. Do aktivít spojených s čerpaním a kontrolou eurofondov má byť zapojených aj 25 pracovníkov Úradu pre verejné obstarávanie, osem ľudí z Protimonopolného úradu a 12 zamestnancov Najvyššieho kontrolného úradu. Úrad vlády prehodnotí a aktualizuje stav administratívnych kapacít pre eurofondy do 31. decembra 2018. Na základe takto vykonanej analýzy môže dôjsť k návrhu na zmenu ich počtu v rámci niektorých rezortov po 1. januári 2019 vo forme nového uznesenia vlády.


Dover môžu po brexite ochromiť kolóny nákladných áut

Cez Dover sa nonstop presúvajú nákladné autá, zhruba každých osem minút jedno.

LONDÝN. Cez Dover, najfrekventovanejší prístav trajektov v Británii, sa nonstop presúvajú nákladné autá, zhruba každých osem minút jedno. Ale nad plynulým tokom nákladu do a z kontinentálnej Európy sa sťahujú mračná a sú hustejšie ako hmla nad prielivom. Z tisícok nákladných vozidiel, ktoré každý deň prejdú cez Dover, zastavia britskí úradníci len zlomok. Vďaka členstvu Británie v Európskej únii (EÚ) aj jej colnej únii. To odstránilo potrebu hraničných kontrol pre väčšinu tovarov. Ale vzhľadom na to, že Británia sa chystá vystúpiť z bloku, plynulý tok tovarov by sa mohol začať zadrhávať. Otázka tak znie, ako sa to zmení. Rozhodnutie opustiť aj európsku colnú úniu rozdelilo a ochromilo britskú vládu. Najväčšia pozornosť sa pritom sústreďuje na hranice medzi Írskom a britskou provinciou Severné Írsko. Ale pre britskú ekonomiku je Dover dôležitejší. Tábor stúpencov aj odporcov zotrvania v colnej únii vo vládnej Konzervatívnej strane vedie búrlivé diskusie. Tí, ktorí chcú udržiavať úzke väzby s blokom, varujú pred chaosom v prístavoch po odchode z colnej únie, ktorý by mohol stáť firmy vyše 20 miliárd eur ročne. V Doveri sa zatiaľ každých osem minút vylodí z trajektu jedno auto a zamieri na diaľnicu. Len približne dve percentá nákladných vozidiel prepravujú tovar z krajín mimo EÚ a musia prejsť colnou kontrolou. Tá prebieha v separátnych centrách ďalej od prístavu a môže trvať od 20 minút do niekoľkých dní, povedal Richard Christian z odboru komunikácie v prístave Dover. Ak by neexistovala colná únia, každý nákladný automobil by bol teoreticky predmetom takého dôkladného skúmania. A už len mierne, dvojminútové oneskorenie pri príchode kamiónov môže spôsobiť niekoľkokilometrový rad čakajúcich áut, skonštatoval Christian. Odkázal pritom na rady áut počas štrajkov, ktoré priniesli zápchy, pričom nákladné vozidlá čakali hodiny na diaľniciach mimo prístavu v Doveri aj na druhej strane prielivu, vo Francúzsku. "Regály v supermarketoch boli prázdne a autá sa nevyrábali. Vieme, čo sa stane, keď doprava cez prieliv viazne," povedal. Británia chce vystúpiť z colnej únie, aby mohla uzatvárať vlastné obchodné dohody, nezávisle od EÚ. Premiérka Theresa Mayová preferuje plán nazvaný "max fac", čo je skratka pre maximálne uľahčenie. Ten síce akceptuje potrebu colných kontrol, ale využíva technológie na ich urýchlenie a uľahčenie. Časť stúpencov brexitu nedávno navrhla, aby sa hranice stali "menej fyzickými a viac digitálnymi", pričom importné aj exportné procedúry by prebiehali online. Ale realizácia plánu "max fac" by mohla trvať tri roky a náklady na "byrokraciu" by vyšli firmy na 20 miliárd libier, teda takmer 23 miliárd eur, upozornil nedávno Jon Thompson, šéf britského úradu pre výber daní. Pri pohľade z Doveru je náznak fungujúcej náhrady za colnú úniu, ktorá dokáže spracovať obrovský objem obchodovania cez hranice, menej viditeľný ako francúzske pobrežie zahalené hmlou. Po desaťročiach európskej integrácie prúdia voľne cez hranice nielen hotové výrobky, ale aj komponenty, ktoré sa musia dostať včas do tovární, aby nedošlo k prerušeniu výroby. Počet nákladných vozidiel, ktoré prechádzajú cez Dover, sa zvýšil o 150 % od roku 1993, keď sa ekonomická integrácia Európy zrýchlila. Každý rok prešlo prístavom viac ako 2,5 milióna áut. Len v roku 2015 prepravili tovar v hodnote zhruba 135 miliárd eur, čo predstavuje približne 17 % celkovej hodnoty britského obchodu s tovarom. Keby všetky tieto nákladné vozidlá museli prejsť colnými kontrolami (namiesto súčasných 2 % áut), v doverskom prístave by nebolo pre ne miesto, upozornil Christian. A priestor na rozšírenie infraštruktúry chýba. Na jednej strane je more a vlnolamy, nad ktorými sa týčia slávne biele útesy, a na boku mesto. Budovanie colníc a parkovísk pre nákladné automobily mimo prístavu by si vyžadovalo čas a peniaze, ale kým nebude prijaté rozhodnutie o colnej únii, nedá sa nič robiť. A čas beží.


Britská vláda vypracovala pochmúrny obraz brexitu bez dohody

Dokument predpovedá, že Francúzsko zavedie hraničné kontroly tovaru hneď v prvý deň.

LONDÝN. Britská vláda vypracovala pochmúrny obraz "nočnej mory", ktorá bude sužovať krajinu po odchode z Európskej únie (EÚ) bez dohody. Spojenému kráľovstvu totiž hrozí potenciálny nedostatok pohonných hmôt a liekov, dlhé dopravné zápchy v prístavoch a rast cien potravín. Správa o najhoršom scenári, ktorú bola vláda prinútená zverejniť v stredu (11. 9.) po tom, ako opoziční zákonodarcovia hlasovali za jej uverejnenie, zobrazuje pochmúrny obraz nedostatku paliva v Londýne. A obavy z nedostatku liekov, ak dodávky uviaznu pre problémy v prístavoch, keďže na hraniciach začnú platiť clá a ďalšie kontroly, prvýkrát po viac ako štyroch dekádach. To môže v Spojenom kráľovstve vyvolať protesty, ktoré "pohltia" značnú časť zo zdrojov polície, uvádza sa v dokumente. Minister Michael Gove, ktorý dohliada na plánovanie brexitu bez dohody, v liste opozičným zákonodarcom pripomenul, že tento dokument nie je predikciou toho, čo sa stane, ale predstavuje skôr najhorší možný scenár, ktorý má vláde pomôcť zabezpečiť, že krajina bude pripravená. Podľa dokumentu po brexite bez dohody dôjde nielen k veľkému zdržaniu tovaru v prístavoch, čo môže mať za následok nedostatok potravín a liekov a následné zvýšenie ich cien, ale tiež k výraznému zdraženiu elektrickej energie. V prístave Dover môže tovar viaznuť v priemere 1,5 až 2,5 dňa, píše sa v dokumente. Nedostatok potravín, liekov a vyššie ceny tak môžu vyvolať nepokoje verejnosti a napätie v komunite. Zvlášť skupiny s nízkymi príjmami neúmerne zasiahne akékoľvek zdraženie potravín a palív. Deň po plánovanom odchode z EÚ 31. októbra pripadá na piatok 1. novembra, "čo nemusí byť v náš prospech", keďže budú školské prázdniny, konštatuje správa. Dokument predpovedá, že Francúzsko zavedie povinné hraničné kontroly tovaru hneď v prvý deň po brexite bez dohody. A varuje, že 50 až 85 % nákladných dopravcov, ktorí vozia tovar cez Lamanšský prieplav, možno nebude pripravených na colné kontroly. To by mohlo znížiť v priebehu jedného dňa "tok" tovaru na 40-60 % súčasnej úrovne. Problémy s dodávkami cez Lamanšský prieplav môžu trvať až tri mesiace, kým sa zlepší ich tok. A existuje riziko, že v niektorých prípadoch potrvajú aj dlhšie. Správa tiež naznačuje, že snaha vyhnúť sa tzv. tvrdej hranici v Severnom Írsku môže byť "neudržateľná".


EÚ po smrti disidenta vyzýva Čínu na prepustenie väzňov svedomia

BRUSEL. Predseda Európskej komisie Jean-Claude Juncker a predseda Európskej rady Donald Tusk v spoločnom vyhlásení k úmrtiu čínskeho disidenta a nositeľa Nobelovej ceny mieru Liou Siao-poa vyzvali v mene EÚ čínske úrady na "prepustenie všetkých väzňov svedomia". Liou Siao-po zomrel vo štvrtok vo veku 61 rokov v meste Šen-jang, kde bol hospitalizovaný. Liou mal konečné štádium rakoviny pečene a vedenie nemocnice už skôr uviedlo, že mu zlyhávajú telesné orgány. "Dôsledne sme vyjadrovali náš nesúhlas s jeho odsúdením a požadovali sme jeho prepustenie," uvádza sa vo vyhlásení Junckera a Tuska. Obaja najvyšší predstavitelia EÚ vyzvali čínsku vládu, aby umožnili manželke disidenta a ostatnej rodine pochovať zosnulého, kde chcú a ako chcú, a nechať ich na pokoji, aby mohli prejaviť svoj smútok. Tusk a Juncker zároveň vyzvali Peking, aby zrušil všetky platné obmedzenia slobody pohybu a komunikácie pre všetkých členov disidentovej rodiny - a predovšetkým, aby umožnil jeho manželke opustiť Čínu, ak si to bude želať. Čína podala oficiálny protest voči viacerým štátom a inštitúciám za "nezodpovedné vyjadrenia" niektorých ich predstaviteľov v súvislosti s úmrtím čínskeho disidenta a nositeľa Nobelovej ceny za mier Liou Siao-poa, ktorý vo štvrtok podľahol rakovine pečene. Informovala o tom agentúra DPA s odvolaním sa na vyhlásenie čínskeho ministerstva zahraničných vecí. "Každá krajina by si mala byť vedomá toho, čo hovorí a kto to hovorí, preto sme proti týmto krajinám podali oficiálny protest," uviedol na dnešnom brífingu v Pekingu hovorca čínskeho ministerstva zahraničných vecí Keng Šuang. Podľa neho Čína podala protest okrem iného proti Spojeným štátom, Francúzsku, Nemecku a OSN. Spojené štáty vyzvali čínsku vládu na prepustenie disidentovej vdovy Liou Sia, ktorá je v domácom väzení od roku 2010. Nemecko vyjadril poľutovanie nad tým, že Peking ignoroval jeho ponuku na liečbu Liou Siao-poa. Komisár OSN pre ľudské práva Zajd Raad Husajn povedal, že Liu Siao-po "bol uväznený za svoje presvedčenie".


Človek bránil robotovi od Boston Dynamics otvoriť dvere. Neúspešne

Pracovníci testovali, ako sa robot dokáže prispôsobiť problémom.

BRATISLAVA. Len pred niekoľkými dňami vývojári z Boston Dynamics ukázali, ako sa ich psí robot SpotMini naučil privolať ďalšieho robota na pomoc pri otváraní dverí. V najnovšom videu ukázali, že robotovi SpotMini neradno v tejto snahe brániť. Jednému z pracovníkov nepomohla ani hokejka, ani držanie dverí, a do tretice, ani ťahanie za lano. Pracovník sa pokúšal robotovi zabrániť prejsť cez dvere, no nakoniec stroj pustí a ten dokončí svoju úlohu. Boston Dynamics pripomína, že pri natáčaní videa robota nedráždili ani mu neublížili. Cieľom testovania bolo overiť, či a ako sa psí robot dokáže prispôsobiť vyrušovaniu. Ľudia len naviedli robota ku kľučke dverí, všetko ostatné už SpotMini vykonával autonómne. Kamera v ramene namiesto hlavy dokáže nájsť kľučku, navádzacie kamery na tele sledujú, či sú dvere otvorené a pomáhajú v orientácii. Americká spoločnosť Boston Dynamics pravidelne ukazuje pokrok v snahe vyrobiť roboty, ktoré sa dokážu pohybovať ako živé bytosti. Pri predstavení SpotMini ukázali, že sa dokáže pohybovať aj pod stolom či reagovať na prekážky, pričom robot s ramenom namiesto hlavy pomáhal aj pri umiestňovaní riadu do umývačky. Robot Atlas sa minulú jeseň naučil gymnastickú zostavu so saltami vzad, čo predstavovalo veľký pokrok, pretože je ťažké navrhnúť robota, ktorý nemá problém s rovnováhou.


Slovenská domácnosť minie na potraviny mesačne pätinu svojich výdavkov

BRATISLAVA. Bežná slovenská domácnosť minie mesačne na nákup potravín približne pätinu zo svojich výdavkov. Uviedla to v analýze Eva Sadovská, analytička WOOD & Company, pri príležitosti Svetového dňa potravy, ktorý sa pripomína 16. októbra. "Potraviny patria medzi nevyhnutné tovary a služby, ktoré nakupujeme na dennej báze. Čím viac nám každý mesiac ukroja z našich rodinných rozpočtov, tým menej finančných prostriedkov nám zostáva na iné tovary a služby," zdôraznila. Za európskym priemerom Slovensko zaostáva, pretože náklady na potraviny a nealkoholické nápoje tvoria z celkových nákladov domácností Európskej únie v priemere 12 percent. Upozornila, že počas 1. polroka 2019 boli na Slovensku ceny potravín a nealkoholických nápojov medziročne vyššie o 3 percentá. V júli tempo ich medziročného zdražovania zrýchlilo na 4,7 percenta, v auguste na 5,2 percenta. "Podľa najaktuálnejších údajov Štatistického úradu SR sme si v septembri 2019 za potraviny a nealkoholické nápoje priplatili o 4,9 percenta viac ako vlani," informovala. Hoci potraviny v posledných mesiacoch dražejú, v rámci Európskej únie sú podľa analýzy na Slovensku aj naďalej ôsme najnižšie ceny potravín a nealkoholických nápojov. "Na druhej strane, u všetkých našich susedov z V4 (v Maďarsku, Českej republike či Poľsku) nakúpime potraviny v priemere lacnejšie ako u nás," podčiarkla. "Na Slovensku síce nehladujeme, ale poriadny obed každý druhý deň nie je samozrejmosťou pre 15 percent slovenských domácností. Najviac sa tento problém týka starších ľudí žijúcich osamotene alebo domácností jedného dospelého s maloletým dieťaťom (v oboch prípadoch asi tretina). Naopak, najmenej sa do spomínanej situácie dostávajú domácnosti s dvoma dospelými osobami a jedným alebo dvoma deťmi. Spomedzi takto zložených domácností si poriadny obed nemôže dovoliť každý druhý deň iba asi 6 percent," priblížila. Uviedla tiež, že podľa údajov Eurostatu je obdobná situácia ako na Slovensku ešte u Litovčanov a Rumunov (v rozpätí 14 až 16 percent). Najhoršie je na tom v rámci celej Únie Bulharsko, kde si mäsový obed alebo jeho vegetariánsku alternatívu nemôže dovoliť každý druhý deň až takmer tretina domácností. Naopak, najlepšie sú na tom Švédsko, Dánsko a Írsko, kde sa spomínaný problém týka maximálne dvoch domácností zo 100. "Hoci sa sťažujeme na rast cien potravín a na ich nákup nám odchádza až pätina výdavkov, podľa prieskumov na Slováka pripadá ročne až 111 kg potravinového odpadu, teda 0,3 kg potravinového odpadu denne. Je to isté, ako keď si kúpite každý deň v reštaurácii hlavné jedlo a bez toho, aby ste sa ho čo aj len dotkli, ho rovno vyhodíte do koša. Aj napriek tomu v rámci Únie plytváme potravinami pomenej. Podľa štatistík končí v odpade najviac potravín v prepočte na obyvateľa v Holandsku. Najmenej sa plytvá potravinami v Grécku, na Malte, ale aj u našich susedov v ČR," spresnila analytička. Napriek tomu, že potravinový odpad vzniká už pri samotnej výrobe, počas prepravy, v obchodoch, či v hoteloch a v reštauráciách, najviac sa ho podľa analýzy vyprodukuje práve v našich domácnostiach s odhadovaným podielom asi 40 percent. "Na Slovensku najčastejšie v odpadových nádobách domácností končia chlieb a pečivo, ovocie a zelenina, mliečne výrobky, ale aj zvyšky uvareného nedojedeného jedla. Biologicky rozložiteľný odpad (odpad zo záhrad či potravín) sa podieľa dlhodobo na zmesovom komunálnom odpade asi 40 až 50 percent. Práve kuchynský bioodpad, ktorý vzniká počas celého roka, je jeho neprehliadnuteľnou súčasťou. Existujú ale spôsoby, ako množstvo takéhoto bioodpadu eliminovať," upozornila. V súlade s princípmi cirkulárnej ekonomiky je podľa Sadovskej ideálne nevytvárať žiadny alebo aspoň zbytočný potravinový odpad. Pomôcť by mohol rozumnejší prístup k samotným nákupom potravín, správne uskladňovanie potravín, ale napríklad aj poznanie rozdielu medzi dátumom spotreby a minimálnej trvanlivosti. Ak už kuchynský odpad vznikne, je dobré ho v rámci možností kompostovať, alebo ho umiestniť do hnedých odpadových nádob v obci podľa inštrukcií zberovej spoločnosti. Sadovská dodala, že 16. október ako "Svetový deň potravy" bol vyhlásený v roku 1979 na konferencii Organizácie Spojených národov pre výživu a poľnohospodárstvo FAO. Uznávaný je vo viac ako 150 krajinách po celom svete. Kým v bohatších krajinách sa počas tohto dňa rieši téma nových technológií pri produkcii potravinových surovín, v chudobnejších sa rieši, naopak, základný problém, a to nedostatok potravín a hladovanie.


Prezidentský kandidát sľubuje tiež sociálny program.

BRATISLAVA. Maroš Šefčovič sa v prípade zvolenia za prezidenta zriekne imunity. Oznámil to na utorkovej tlačovej konferencii v Bratislave. "Ak by som sa stal prezidentom, od prvého dňa sa zriekam imunity," vyhlásil. Ak na to bude treba zmeniť zákon, bude tlačiť na vládu a parlament, aby to urobili. Politici podľa neho nemôžu byť chránený druh a všetci si majú byť pred zákonom rovní. Kandidát sľubuje, že urobí maximum pre zvýšenie dôvery ľudí v politikov a štát. "A to preto, že si uvedomujem, aká je nízka dôvera ľudí v štát a politikov," poznamenal Šefčovič. Hovorí tiež nie nenávisti, ktorá sa šíri v spoločnosti. Opakuje, že chce zabezpečiť celospoločenský zmier. Šefčovič je tiež podľa vlastných slov pripravený urobiť všetko pre to, aby Slovensko bolo silné v Európe. Zároveň chce korektne a konštruktívne rokovať s predstaviteľmi médií o tom, ako vytvoriť pozitívnejšiu a pokojnejšiu atmosféru v spoločnosti. Sľubuje tiež sociálny program, pomoc seniorom a mladým rodinám či pomoc agrosektoru. "Ponúkam odbornosť, skúsenosti, kontakty a čistý osobný štít," vyhlásil. Šefčovič bojuje o post prezidenta so Zuzanou Čaputovou. Do druhého kola volieb prešiel so ziskom 18,66 percenta, Čaputová presvedčila 40,57 percenta ľudí. Druhé kolo prezidentských volieb bude v sobotu 30. marca. Šefčovič prijme rozhodnutie voličov s pokorou. Nový prezident sa ujme funkcie 15. júna.


Izrael prišiel o stíhačku po útoku v Sýrii. Tá tvrdí, že zasiahla viac lietadiel

Izraelská armáda zostrelila nad svojím územím sýrsky dron.

JERUZALEM. Izraelská armáda oznámila, že zostrelila v sobotu iránske bezpilotné lietadlo, ktoré zo Sýrie preniklo do vzdušného priestoru židovského štátu. Izraelské obranné sily (IDF) reagovali náletom na iránske ciele v Sýrii. Letectvo zaútočilo na 12 sýrskych a iránskych cieľov v Sýrii a sýrska armáda kvôli tomu aktivovala protivzdušnú obranu. Podľa sýrskej štátnej televízie bolo zasiahnuté niekoľko izraelských lietadiel, čo ale Izrael poprel. Poškodená podľa neho bola iba jedna stíhačka F-16 a pilotom sa podarilo zoskočiť. Jeden z nich sa ale ťažko zranil. "Identifikovali sme iránske bezpilotné lietadlo, ktoré vzlietlo zo sýrskeho územia. Dron identifikovali systémy izraelských vzdušných síl a zostrelil ho vrtuľník izraelských vzdušných síl. Iránsky dron dopadol na naše územie a je v našom vlastníctve... Padlo rozhodnutie zaútočiť na miesto, z ktorého Iránci dron vypustili. Bola to chirurgická akcia hlboko v Sýrii, cieľ je zničený," uviedol hovorca IDF brigádny generál Ronen Manelis. Sýrska armáda poprela tvrdenia, že dron narušil vzdušný priestor židovského štátu. Ústredné vojenské médiá, napojené na sýrsku armádu, uviedli, že bezpilotné lietadlo bolo na pravidelnej misii zameranej na získavanie údajov o bojovníkoch teroristickej organizácie Islamský štát (IS). Zároveň odsúdili izraelský útok na základňu tohto dronu v provincii Homs v strednej časti krajiny. Nálet označili za "teroristický útok" a varovali pred "tvrdou a vážnou reakciou", informovala agentúra AP. Zástupca veliteľa iránskych Revolučných gárd generál Hosejn Salámí sa k zostreleniu dronu odmietol vyjadriť. "Nemôžeme potvrdiť túto správu o drone, pretože Izraelčania sú klamári. Ak to Sýrčania potvrdia, aj Irán to potvrdí," uviedol Salámí, ktorého citovala agentúra Reuters. Ide o zatiaľ najvážnejší vojenskú konfrontáciu Izraela so Sýriou počas sýrskej občianskej vojny. Izrael sa predtým obmedzil len na útoky na libanonské radikálne hnutie Hizballáh, ktoré je rovnako ako Rusko a Irán spojencom vlády v Damasku a pomáha sýrskej armáde. Dlhšiu dobu Izrael poukazuje na to, že Irán v Sýrii upevňuje svoje pozície. Izraelský veľvyslanec v Moskve Harry Koren v sobotu povedal, že od južnej sýrskej hranice by sa mali urýchlene stiahnuť oddiely Hizballáhu a ďalších šiitských skupín. Podľa Koren, ktorého citovala ruská agentúra Interfax, si prítomnosť iránskej armády v Sýrii si vyžaduje väčšiu politickú i vojenskú koordináciu s Ruskom. Izraelská armáda oznámila, že v odvete na sýrsku protilietadlovú paľbu zaútočila na 12 pozícií v Sýrii, medzi ktorými boli tri batérie protivzdušnej obrany a štyri iránske ciele, ktoré patria k iránskej vojenskej mašinérii v Sýrii. Pri útoku (zo Sýrie) boli na Izrael vypálené protilietadlové strely, ktoré aktivizovali poplašné systémy, ktoré boli počuť v severnom Izraeli. Armádny hovorca povedal, že si Izrael nepraje situáciu stupňovať, ale "je pripravený na všetky alternatívy". Irán a Sýria sa podľa neho zahrávajú s ohňom. Vyslanie drona nad Izrael hovorca izraelskej armády označil za "závažné narušenie izraelskej zvrchovanosti, za ktorú nesie zodpovednosť Irán". Piloti vyslaných izraelských lietadiel podľa armády narazili na protilietadlovú paľbu a v prípade jedného stroja sa musela posádka katapultovať. Lietadlo F-16 spadlo v severnom Izraeli. Piloti boli zranení a prevezení do nemocnice, stav jedného z nich je vážny. Izraelský server Ynet napísal, že stíhačka bola zostrelená a že armáda vyslala na odvetný útok na iránsky cieľ osem stíhacích lietadiel. Podľa sýrskeho armádneho hovorcu "skoro ráno izraelský nepriateľ zaútočil na jednu zo základní v centre Sýrie, protivzdušná obrana na to zareagovala a zasiahla viac ako jedno lietadlo". V súvislosti s útokom vyjadrilo ruské ministerstvo zahraničia obavy a vyzvalo obe krajiny, aby sa vyhli stupňovaniu napätia. "Vyzývame všetky zúčastnené strany, aby sa vyhli činom, ktoré by mohli viesť k ešte väčšiemu skomplikovaniu situácie. Považujeme za nevyhnutné bezpodmienečne rešpektovať suverenitu a územnú celistvosť Sýrie a ďalších krajín v regióne," uviedlo ministerstvo vo vyhlásení s tým, že je absolútne neprijateľné ohrozovať životy a bezpečnosť ruských vojakov, ktorí v Sýrii "pomáhajú v boji proti teroristom". Libanon sa ohradil proti použitiu ich vzdušného priestoru pri izraelskom útoku v Sýrii, pričom sa plánuje sťažovať Bezpečnostnej rade Organizácie Spojených národov. V poslednej dobe Izrael upozorňuje na množiace sa operácie oddielov podporovaných Iránom u izraelskej hranice so Sýriou a Libanonom. Obáva sa toho, že Irán zneužije svojej prítomnosti v Sýrii k útokom na Izrael a na vytvorenie koridoru medzi Libanonom a Iránom, ktorým bude Hizballáh dostávať zbrane.


Favoritom prezidentských volieb na Ukrajine je Zelenskyj, ukazuje prieskum

Zabávač a herec Ukrajine by mal získať 61 percent hlasov.

KYJEV. Zabávač a herec Volodymyr Zelenskyj by mal v druhom kole prezidentských volieb na Ukrajine získať 61 percent hlasov, zatiaľ čo úradujúceho prezidenta Petra Porošenka by volilo 24 percent respondentov. Vyplýva to z prieskumu verejnej mienky, o ktorom vo štvrtok informovala agentúra Reuters. Zvyšní respondenti sú buď ešte nerozhodnutí, alebo odmietli odpovedať. Ako uviedla agentúra TASS, obaja kandidáti v posledných dňoch prostredníctvom svojich štábov vedú polemiku okolo svojej debaty, na ktorú minulý týždeň Porošenka vyzval Zelenskyj. Debata sa podľa Zelenského predstáv mala konať na kyjevskom štadióne, s čím Porošenko súhlasil a navrhol aj termín jej konania. Podľa TASS kandidáti najnovšie nie sú schopní dohodnúť na dátume a najnovšie už ani na mieste jej konania. Potvrdil to vo štvrtok aj Artur Gerasimov, predseda klubu strany Blok Petra Porošenka (BPP). Vysvetlil, že Porošenko bude na Zelenského čakať 14. apríla o 14.40 h miestneho času na štadióne Olimpijskyj a večer 19. apríla bude v štúdiu verejnoprávnej televízie, kde sa bude konať zákonom predpísaná debata kandidátov druhého kola prezidentských volieb. To sa uskutoční 21. apríla. Táto televízna debata bude platená z rozpočtových prostriedkov, lebo podľa zákona o voľbách je povinná. Debatu na štadióne, ak sa uskutoční, by mali kandidáti platiť z vlastných fondov. Volebný štáb Volodymyra Zelenského vo štvrtok navrhol Porošenkovmu tímu, aby sa ich debata uskutočnila 19. apríla v režime videokonferencie. Informoval o tom šéf štábu Zelenského Ivan Bakanov. Vysvetlil, že ak Porošenko bude v daný deň v štúdiu verejnoprávnej televízie a "my budeme na Olimpijskom, nech je tak". Povedal, že bude možné urobiť v priamom prenose prestrihy z jedného i druhého miesta. Na otázku, prečo Zelenskyj neplánuje prísť 19. apríla do televízneho štúdia, Bakanov odpovedal, že "na štadióne je bezprostrednejšia atmosféra". "Podľa nášho názoru debaty (v štúdiu) sú akýsi prežitok zo sovietskych čias. Treba byť otvorenejší a nebáť sa vystupovať (na verejnosti), vrátane štadióna," vyhlásil Bakanov.


Šéf európskej centrálnej banky vyzval eurozónu na spoločný rozpočet

Spoločný rozpočet by podľa Draghiho mohol pomôcť pri zotavení sa regiónu z finančnej krízy.

FRANKFURT NAD MOHANOM. Prezident Európskej centrálnej banky (ECB) Mario Draghi v pondelok vyzval vedúcich predstaviteľov eurozóny, aby vytvorili spoločný rozpočet "určitej hodnoty". Pridanie takéhoto nástroja by podľa neho mohlo urýchliť zotavenie sa regiónu z finančnej krízy. "V eurozóne musíme mať určitú fiškálnu politiku," povedal Draghi v rozhovore pre noviny Financial Times (FT). Eurozóna sa potrebuje posunúť od "pravidiel založených na vnútroštátnej fiškálnej politike ku fiškálnej kapacite postavenej na inštitúciách", vyhlásil Draghi a pripomenul, že "ide o existenciálnu časť eurozóny, ktorú je potrebné dokončiť". A hoci by spoločný rozpočet mohol vyvolať napätie v regióne pre národnú suverenitu, "to, na čom záleží je, aby bola menová únia silnejšia" a lepšie sa dokázala vyrovnať s globalizáciou, dodal. Draghi na budúci mesiac končí vo funkcii, ktorú zastával osem rokov, pričom sa mu pripisuje zásluha za záchranu jednotnej meny euro po tom, ako v roku 2012 sľúbil, že urobí všetko, čo je potrebné, aby ju udržal. Ale svoj post odovzdáva bývalej šéfke Medzinárodného menového fondu (MMF) Christine Lagardeovej v čase, keď sa nad eurozónou opäť sťahujú mraky. Roky masívnych stimulov centrálnej banky na podporu ekonomiky nedokázali zvýšiť infláciu k cieľovej hranici ECB tesne pod úrovňou 2 %. Bez spoločného, centrálneho rozpočtu, alebo aspoň väčšej podpory zo strany národných vlád, môže menová politika fungovať iba "pomalšie a s väčšími vedľajšími účinkami", uviedol Draghi. "Kombinácia menovej a fiškálnej politiky by mohla priniesť podobné výsledky v oblasti rastu a inflácie, ale rýchlejšie a pri vyšších úrokových sadzbách." Niektoré bohatšie severoeurópske krajiny nesúhlasia s Draghim pre roky trvajúce nízke úrokové sadzby, ktoré sťažili podnikanie finančných inštitúcií a odkrojili časť z úspor sporiteľov. A sú presvedčené, že investície ECB vo výške 2,6 bilióna eur do nákupu dlhopisov eurozóny (tzv. kvantitatívne uvoľňovanie, QE) v rokoch 2015 až 2018, ktoré sa majú obnoviť od 1. novembra v rozsahu 20 miliárd eur mesačne, podkopali disciplínu vlád pri obmedzovaní nových dlhov. Rozhodnutie o obnovení nákupu dlhopisov prinútilo šéfa Bundesbank (nemeckej centrálnej banky) Jensa Weidmanna a ďalších, verejne vyjadriť svoj nesúhlas. Nemecká členka správnej rady ECB Sabine Lautenschlägerová zašla ešte ďalej a odstúpila z funkcie. Draghi napriek tomu povedal v pondelok FT, že "s menovou politikou môžeme urobiť viac". Takéto vyhlásenie "je obvyklým spôsobom, ako zvýšiť dôveryhodnosť nedávnych rozhodnutí," uviedol pre agentúru AFP stratég spoločnosti Pictet Wealth Management Frederik Ducrozet. Ale vzhľadom na odmietavý postoj predstavenstva ECB k ďalším stimulom môžu byť Draghiho slová v skutočnosti "zamerané na posun politickej línie smerom k fiškálnemu uvoľneniu", dodal. Vláda najväčšej ekonomiky eurozóny v Nemecku vo svojom rozpočte na rok 2020, ktorý predstavila začiatkom tohto mesiaca, napriek kritike pokračovala vo svojej politike žiadneho nového dlhu. Samotná nemecká kancelárka Angela Merkelová však minulý týždeň uviedla, že politici by nemali nadmerne zaťažovať ECB tým, že ju nechajú samu, aby bojovala proti spomaľujúcemu rastu a inflácii.


Mzdy v Maďarsku rastú, minister hovorí o konci lacnej pracovnej sily

Maďarskej ekonomike sa v poslednom období darí.

BUDAPEŠŤ. V Maďarsku sa skončilo obdobie lacnej pracovnej sily. Svedčí o tom mohutný rast miezd v poslednom období, povedal v stredu v Budapešti minister národného hospodárstva Mihály Varga. V rozhovore pre stredajšie vydanie denníka Magyar Idök šéf rezortu zdôraznil, že iniciatíva ultrapravicovej strany Jobbik na zavedenie mzdovej únie v rámci Európskej únie je iba politickým blufom. Ten, kto podľa jeho slov presadzuje mzdovú úniu, v podstate presadzuje zvyšovanie daní. "S podobným návrhom prišla ľavicovo-liberálna vláda, ktorá takmer priviedla Maďarsko na kraj priepasti štátneho bankrotu," dodal Varga. "Uplynulé dva-tri roky preukázali, že nemusíme čakať na bruselské opatrenia v témach, v ktorých môžeme urobiť sami premyslené kroky," zdôraznil s poznámkou, že jednou z najdôležitejších otázok súčasnosti je práve priblíženie miezd k európskym, pričom dobré výsledky maďarskej ekonomiky musia pozitívne pocítiť aj dôchodcovia. Podľa údajov Ústredného štatistického úradu (KSH) v júni vzrástli medziročne mzdy o 14,4 %. V podnikateľskej sfére dosiahla priemerná hrubá mzda 311.300 forintov (1026 eur) a v rozpočtovej sfére 270.350 forintov. (1 EUR = 303,35 HUF)


Ministerstvo plánuje kúpiť tisíc nových hasičských vozidiel

Ponuky môžu uchádzači o dodanie vozidiel predkladať do 14. júla.

BRATISLAVA. Ministerstvo vnútra plánuje kúpiť pre potreby Hasičského a záchranného zboru 1 000 nových cisternových striekačiek. Ako sa uvádza na stránke Úradu pre verejné obstarávanie, odhadovaná cena zákazky je 102 438 000 eur bez DPH. "Predmetom tejto zákazky je dodávka nových, nepoužitých približne 1 000 kusov špeciálneho cisternového vozidla Cisternová automobilová striekačka 4x2 vo vyhotovení ako špeciálne nákladné motorové vozidlo, s podvozkom schopným jazdy za každého počasia po všetkých pozemných komunikáciách, spevnených aj nespevnených," uvádza sa v oznámení.Podľa rezortu majú vozidlá slúžiť na poskytovanie pomoci v prípadoch, ak je ohrozený život, zdravie a majetok osôb, a to "najmä pri zdolávaní požiarov, preprave družstva v počte šesť osôb, hasiacich látok a prostriedkov ochrany pred požiarmi na miesto zásahu". Hasiť požiare majú byť podľa požiadaviek rezortu schopné vodou aj penou. Vybavené tiež majú byť napríklad zásahovým náradím, ponornými čerpadlami alebo prenosnými elektrocentrálami.Ponuky môžu uchádzači o dodanie vozidiel predkladať do 14. júla, pričom nadôležitejším kritériom je cena.


Začalo verejné vypočúvanie kandidátov na šéfa, ktorý bude strážiť eurofondy

Podľa ministra zdravotníctva Druckera je zaujímavé, že medzi kandidátmi je tak veľa súčasných zamestnancov ÚVO.

BRATISLAVA. Členovia vládneho kabinetu začali s verejným vypočúvaním kandidátov na post predsedu Úradu pre verejné obstarávanie (ÚVO). Ide v poradí o druhé kolo voľby nového šéfa ÚVO, keďže v predchádzajúcom nezískal ani jeden z troch kandidátov potrebný počet hlasov. Aktuálne sa verejného vypočutia zúčastňuje deväť uchádzačov. Ministri prichádzajúci na vládu zatiaľ svojich favoritov vybraných nemali. "Hovoriť o favoritovi pri takom počte kandidátov by asi bolo nevhodné. Je potrebné si ich vypočuť, vypočuť si ich programy, návrhy," uviedla pred dnešným zasadnutím vlády ministerka pôdohospodárstva Gabriela Matečná (SNS). Podľa ministra zdravotníctva Tomáša Druckera (nominant Smeru) je zaujímavé, že medzi kandidátmi je tak veľa súčasných zamestnancov ÚVO. Fakt, že sa hlási deväť kandidátov, považuje za prejav dôvery v to, že by sa mohol vybrať najlepší. Svojho favorita nemá ani minister kultúry Marek Maďarič (Smer) či podpredseda vlády pre investície Peter Pellegrini (Smer). "Priznám sa, že ich budem vidieť všetkých asi prvýkrát okrem tých, ktorí tu už boli. Uvidím, ktorý bude dobrý, k tomu sa prikloním, ale svojho favorita nemám," konštatoval Pellegrini. Všetkých ich doteraz ani neštudoval, a preto je podľa vlastných slov vďačný za verejné vypočutie, kde si ich bude môcť vypočuť a spraviť si na nich názor. Do voľby nového šéfa ÚVO sa opäť prihlásila aj súčasná predsedníčka úradu Zita Táborská, ktorej sa v prvom kole nepodarilo vo voľbe uspieť. "Začala som pred piatimi rokmi niečo budovať a myslím si, že keby som nekandidovala, tak prejavím svoj nezáujem ďalej pokračovať v nastavenom smere," odôvodnila Táborská svoju opätovnú kandidatúru.


V Bratislave prijali parkovaciu politiku

Po vyše 10 rokoch debát prijali mestskí poslanci vo štvrtok doobeda jednotné pravidlá parkovania v hlavnom meste.

BRATISLAVA. Mestskí poslanci prijali celomestskú parkovaciu politiku na území Bratislavy. Nové pravidlá majú platiť od marca 2017. Nebudú však automaticky platiť v celom hlavnom meste, ale len v tých mestských častiach, ktoré sa do celomestskej parkovacej politiky zapoja. Mestské časti tiež nemusia zaviesť pravidlá parkovania na všetkých uliciach v samospráve, ale len vo vybraných, kde majú s parkovaním najväčší problém. Taktiež sa môžu zapojiť do dvojročného prechodného obdobia, počas ktorého budú môcť ľudia s trvalým pobytom v Bratislave s prvým autom v domácnosti na území celého mesta s výnimkou Starého Mesta parkovať zadarmo. Ak sa do prechodnej fázy mestské časti nezapoja, za prvé auto si Bratislavčania zaplatia ročne od 20 do 100 eur. Podľa toho, akú výšku karty si určí tá-ktorá mestská časť. Prechodné obdobie slúži na to, aby mestské časti získali dáta o počte áut v mestských častiach, ktoré doteraz nemajú. Pri druhom aute v domácnosti si Bratislavčania za rezidentskú parkovaciu kartu zaplatia od 50 do 500 eur na rok. Cenu si v rámci tohto rozmedzia opäť určí každá mestská časť sama. Ak sa však miestna samospráva rozhodne, prvé dva roky môže Bratislavčanom vydať parkovacie karty zadarmo aj na druhé autá. Abonenti, a teda ľudia bez trvalého pobytu v meste, si budú musieť za parkovanie v hlavnom meste ročne platiť parkovaciu kartu od 100 do 1000 eur na rok. Presnú sumu si opäť určí každá mestská časť sama. Aj v tomto prípade môžu mestské časti urobiť výnimku, a prvé dve roky abonentov nepokutovať. Ide však o málo pravdepodobný scenár, nakoľko mestské časti chcú z ulíc vyhnať autá s mimobratislavskými značkami. Kým rezidenti s druhým a ďalšími autami v domácnosti budú v ostatných mestských častiach okrem tej, v ktorej majú trvalý pobyt, parkovať s 50-percentnou zľavou, abonenti budú platiť plnú sumu za hodinové státie - od 0,20 eura do 3 eur za hodinu. Správu budeme aktualizovať


Slovensko a Omán podpísali zmluvu o zamedzení dvojitého zdanenia

BRATISLAVA. Podpredseda vlády a minister financií SR Peter Kažimír je na oficiálnej návšteve Ománskeho sultanátu. Na úvod sa stretol s ministrom pre finančné záležitosti Darwishom Al-Balushim, s ktorým spoločne podpísali zmluvu o zamedzení dvojitého zdanenia. Ide v poradí už o 69. krajinu, s ktorou má SR uzatvorenú takúto dohodu. Ďalej absolvoval sériu rokovaní s predstaviteľmi ománskej vlády. Informoval o tom tlačový odbor Ministerstva financií (MF) SR. Podpis zmluvy o zamedzení dvojitého zdanenia prinesie najmä rozšírenie a posilnenie podnikateľských vzťahov medzi Ománom a Slovenskom. V najbližších mesiacoch by mala byť zmluva rozšírená o ďalšie body, ktoré zahŕňajú podmienky BEPS. Ománsky minister ocenil ekonomické úspechy Slovenska a potvrdil, že vidí mnoho oblastí na vzájomnú spoluprácu. Zaujal ho aj projekt Hodnoty za peniaze, ktorý sa zameriava na efektívnejšie využívanie verejných financií. Spolupráca sa však črtá aj v daňovej oblasti, s dôrazom na DPH, ktorú chce Omán v blízkom čase zaviesť. Počas rokovania s ministrom obchodu a priemyslu bola otvorená aj téma obnovenia zmluvy na ochranu investícií, o ktorú majú obe strany veľký záujem, najmä pre možnosti investovania. Do Ománu prišla aj podnikateľská delegácia zo Slovenska, v ktorej je viac ako 20 spoločností z rôznych oblastí hospodárstva. Počas podnikateľského fóra na pôde Ománskej obchodnej a priemyselnej komory mali možnosť predstaviť svoje firmy a hovoriť s podnikateľmi z Ománu. Ománsky sultanát chce v najbližších rokoch rozvíjať najmä rybolov, turizmus, logistiku, oblasť potravinárstva a malé a stredné podnikanie. "Som rád, že sa môžeme podeliť o naše skúsenosti a úspechy. S Ománom máme veľa spoločného a verím, že naša návšteva zintenzívni vzájomnú spoluprácu a prinesie aj veľa nových projektov, ktoré tu dohodnú naši podnikatelia," uviedol Kažimír. Počas všetkých rokovaní prejavili partneri z Ománu záujem o ďalšie stretnutia a prehĺbenie vzájomných vzťahov.


Ruská špiónka ho mala zachrániť, neuspela. Luca Bessona ničia žaloby zo sexuálnych útokov

BRATISLAVA. Zdalo sa, že už ani nemôže byť horšie. Jeho mimoriadne drahý pokus konkurovať Hviezdnym vojnám nevyšiel, dobrodružné sci-fi Valerián a Mesto tisícich planét nezarobil, koľko predpokladal. A potom prišla ešte horšia správa, belgická herečka Sand Van Roy sa ohlásila na polícii, že ju sexuálne obťažoval a do niekoľkých mesiacov sa k nej pridalo ďalších osem žien. No a k tomu všetkému treba započítať dlhy, ktoré si jeho spoločnosť EuropaCorp narobila ešte predtým. Luc Besson, jeden z najvplyvnejších režisérov a producentov súčasnosti, sa snaží zachrániť svoje filmové impérium. Najnovšie stavil na špiónku z Ruska, očakával, že ona mu prinesie potrebné peniaze. Ale ohlasy zo Spojených štátoch nie sú vôbec optimistické. Film Anna má typickú bessonovskú hrdinku. Je ňou akčná žena s drsnou školou, navyše vyzbrojená sexy oblečením a vysokými opätkami. Najprv predáva matriošky v Moskve. Potom si ju odchytí vysokopostavený agent KGB a poverí ju dôležitou úlohou. Ak chce byť úspešná, bude musieť zabíjať. Je ešte studená vojna, ako krytie jej slúži džob v parížskej modelingovej agentúre. Prví kritici odčítali, že Besson nakrútil variáciu svojich starších hitov: León s Natalie Portman, Nikita s Anne Parillaud, Jana z Arcu s Milou Jovovich alebo Lucy so Scarlette Johansson. S tým rozdielom, že tým starším sa kedysi v kinách mimoriadne darilo, no o novú Annu nemá veľa ľudí záujem. Neprispeli k tomu ani recenzie. "Tento špionážny film je bez života, zabudnete naň, akonáhle sa skončí. Ani jeho hviezda Sasha Luss nepriniesla žiadny prísľub, že raz bude veľkou filmovou herečkou," píše Hollywood Reporter. Anne vyčítajú komplikovanú časovú štruktúru. Besson sa vo viacerých bodoch príbehu vracia späť a ukazuje tú istú udalosť z iného uhľa pohľadu. Recenzenti hlásia, že je to únavné. Zápletku zas hodnotia ako predvídavú a rozuzlenie za ťažko uveriteľné. Našli sa však aj noviny, ktoré ocenili veľký Bessonov filmársky talent a schopnosť duchaplne rozpohybovať akčné scény. "Film obsahuje niekoľko scén, ktoré vyrážajú dych, najmä keď Anna vstúpi do reštaurácie s nenabitou zbraňou a vyjde z nej potom, čo zabije tucet banditov. Zápletka je relatívne predvídateľná, ale inteligentne vymyslená. Je to veľmi zábavný film, fanúšikovia Luca Bessona by ho zbožňovali, keby prišiel v iných podmienkach," píše Los Angeles Times. Podmienky sa však už vyše roka nemenia. Hoci polícia skonštatovala, že niet dôkazov na to, aby Besson mohol byť súdený za zneužívanie, podozrenia sa nezbavil. Lionsgate síce počkal na jej rozhodnutie a Annu do amerických kín poslal až potom, takmer nijako ju nepromoval. Nezorganizoval ani novinársku projekciu, píše Hollywood Reporter. Aj preto v Spojených štátoch od 21. júna zarobila len 3,5 milióna dolárov. Menej ako ktorýkoľvek Bessonov film. V týchto dňoch vstupuje aj do európskych kín. Ale aj tu je okolo neho ticho. Na Slovensku sa začne premietať koncom augusta, ale tržby z miestnych kín pravdepodobne nezahoja dlhy, ktoré má EuropaCorp vo výške viac ako 300 miliónov eur. Francúzsky súd už nariadil jej krach. Luc Besson má pol roka, aby niečo vymyslel.


Ropa zlacnela, cena zlata sa zvýšila

Ceny drahých kovov sa zvýšili. Zlato aj striebtro si prilepšilo.

NEW YORK. Cenám ropy sa vo štvrtok nedarilo. Ľahká americká ropa oslabila o 11 centov a uzavrela na úrovni 48,75 USD za barel. Išlo o jej ôsme zlacnenie v priebehu uplynulých deviatich dní. Severomorská ropa Brent, ktorej cena sa považuje za medzinárodnú referenčnú cenu, klesla o 7 centov na 51,74 USD za barel. Znížila sa aj cena vykurovacieho oleja, a to o takmer jeden cent na 1,50 USD za galón. Veľkoobchodná cena benzínu na americkom trhu však o jeden cent stúpla na 1,59 USD za galón. Ceny drahých kovov sa zvýšili. Zlato si prilepšilo o 26,40 USD, čiže o 2,2 percenta a uzavrelo na hodnote 1 227,10 USD za uncu. Zvýšila sa aj cena striebra, a to o 41 centov na 17,33 USD za uncu.(1 EUR = 1,0726 USD)


Britské parlamentné voľby by vyhrali liberáli, konzervatívci by utrpeli debakel

Konzervatívci dostali hlasy len 9,1 percenta voličov.

LONDÝN. Ak by sa v sobotu v Británii konali parlamentné voľby, zvíťazili by v nich proeurópski Liberálni demokrati. Strana brexitu, presadzujúca vystúpenie Spojeného kráľovstva z Európskej únie (EÚ), by skončila druhá. S odvolaním sa na prieskum inštitútu YouGov o tom v piatok informovala spravodajská televízia Sky News. Liberálni demokrati by v týchto voľbách získali 24 percent a Strana brexitu 22 percent hlasov. Vládnuca Konzervatívna strana a opozičná Labouristická strana by podľa prieskumu skončili na treťom mieste s 19 percentami hlasov. Štvrté miesto patrí Zeleným s ôsmimi percentami. Výsledky prieskumu, ktorý inštitút uskutočnil pre denník The Times, sú v rozpore s tým, ako sa v Británii skončili nedávne voľby do Európskeho parlamentu. Strana brexitu Nigela Faragea v nich zvíťazila so ziskom 31,6 percenta hlasov a zabezpečila si 29 zo 73 britských kresiel v Európskom parlamente. Liberálni demokrati sa vo voľbách do Európskeho parlamentu umiestnili druhí s vyše 20 percentami hlasov a 16 kreslami. Konzervatívci dostali hlasy len 9,1 percenta voličov, čo je jej najhorší výsledok v celoštátnom hlasovaní za posledných takmer 200 rokov.


Bratislava spúšťa tender na nového prevádzkovateľa verejného osvetlenia

BRATISLAVA. Hlavné mesto spúšťa tender na nového prevádzkovateľa verejného osvetlenia v Bratislave. Do vestníku Úradu pre verejné obstarávanie (ÚVO) v stredu posiela oznámenie o vyhlásení súťaže. "Povedali sme, že to spravíme do konca mája a keďže má ten vestník šesťdňovú lehotu na zverejnenie, tak preto to posielame dnes," vysvetlil primátor Bratislavy Ivo Nesrovnal. V oznámení o vyhlásení tendra by už malo byť jasné, v akej výške a na aké dlhé obdobie by bratislavská samospráva chcela, aby bola zmluva s novým prevádzkovateľom verejného osvetlenia uzavretá. Z doterajšieho predbežného oznámenia k súťaži vo vestníku to ešte jasné nebolo. Lehotu na predkladanie ponúk predpokladal magistrát ešte pred mesiacom do konca augusta a ukončenie verejného obstarávania do konca tohto roka. Mesto podľa primátora nechce v rámci tejto súťaže nič tajiť. Potom, ako budú uvedené podmienky súťaže vo vestníku, chce zverejniť aj ostatné detaily, ktoré bude môcť. "Dali sme vyhodnotiť právnikom, čo aj z toho auditu osvetlenia môžeme zverejniť, čo je obchodné tajomstvo a čo už nie. K tomu sa nám musí vyjadriť aj Siemens. Všetko čo nám povolia zverejníme, nemáme s tým absolútne žiadny problém," priblížil primátor. Magistrát plánuje zorganizovať aj prezentáciu procesu súťaže pre mestských poslancov. Primátor ešte v apríli uviedol, že keď sa začnú zbierať ponuky, mesto bude mať vyhodnocovaciu komisiu, kde plánuje zapojiť poslancov, odborníkov a špecialistov magistrátu. " Tá vyhodnotí ponuky, a keď sa vyberie ten najlepší prevádzkovateľ, tak s ním bude uzatvorená zmluva," vysvetlil. Hlavné mesto deklaruje, že zvolilo transparentný spôsob verejného obstarávania. Komisiu na vyhodnotenie ponúk súťaže budú tvoriť siedmi zamestnanci magistrátu s právom hlasovať, dvaja odborníci v odbore bez práva hlasovania a šiesti mestskí poslanci bez práva hlasovania. Mesto od novej súťaže chce, aby verejné osvetlenie okrem poskytovania svetla ponúkalo aj oveľa viac. Napríklad dávalo informácie o voľných parkovacích miestach, o kvalite ovzdušia, alebo obsahovalo bezpečnostné kamery. Magistrát uvažuje preto o spolupráci so súkromným sektorom na základe zmluvy o energetických úsporách. Hlavné mesto je vlastníkom sústavy verejného osvetlenia so 47.664 svetelnými bodmi. Koncom roka 2016 skončila 20 rokov trvajúca zmluva, ktorú malo hlavné mesto uzatvorenú so spoločnosťou Siemens. Na základe dohody medzi Bratislavou a Siemensom však prevádzkuje táto firma verejné osvetlenie do konca roka 2017, s opciou na ďalší jeden rok. Takýto model, ktorý je podľa primátora v súlade so zákonom, bol zvolený do ukončenia verejnej súťaže.


Vedie megafirmu, vyznamenal ho Putin. Preberie Tillerson americkú diplomaciu?

Favoritom na post amerického ministra zahraničných vecí je šéf ropnej megakorporácie ExxonMobil.

WASHINGTON, BRATISLAVA. Doterajšími voľbami budúceho amerického prezidenta Donalda Trumpa na ministrov boli najmä multimilionári a bilionári, manažéri alebo generáli vo výslužbe. Nie je preto až takým prekvapením, že ministrom zahraničných vecí by sa mohol stať šéf ropnej megafirmy ExxonMobil Rex Tillerson, ktorého by mal Trump uprednostniť aj pred skúsenými politikmi ako Mitt Romney alebo Bob Corker. Tillerson nie je na medzinárodnej pôde neznámou postavou, no zrejme nie je veľmi v povedomí  bežných Američanov. Nemá žiadne skúsenosti s verejným sektorom, čo by bolo pri šéfovi diplomacie vôbec prvýkrát v modernej histórii. Pre ExxonMobil, jednu z najväčších firiem na svete, začal pracovať ešte v roku 1975. Začínal ako inžnier, od roku 2006 firme šéfuje. Počas týchto rokov pracovne precestoval svet. Práve tieto skúsenosti z riadenia firmy z neho robia kandidáta na šéfa diplomacie. Suzane Maloneyová z Brookingsovho inštitútu, ktorá v minulosti pre ExxonMobil pracovala, sa svojho bývalého šéfa na twitteri zastala. „Ľudia z prostredia obchodu s ropou sa vyznajú. Každý, kto riadi mnohomiliardrové projekty, ktorých životnosť presahuje desaťročia, potrebuje hlboké a precízne pochopenie politického kontextu,“ napísala. „Tillerson sa dostal na vrchol spoločnosti, ktorá oceňuje technickú výnimočnosť, tvrdú prácu a osobnú integritu. Ministerstvo by na tom mohlo byť oveľa horšie.“ Tillersona ešte v roku 2013 vyznamenal Radom priateľstva ruský prezident Vladimir Putin. Počas svojej kariéry sa totiž dostal aj do vedenia spoločnej firmy s ruským Neftegazom. Pod kontrolu tak dostal ropné polia v Rusku a  Kaspickom mori. Dva roky pred tým, ako dostal cenu, získal ExxonMobil kontrakt na výskum ropných zásob v oblastiach Severného ľadového oceánu, ktoré patria Rusku. Tu sa vďaka klimatickým zmenám v budúcnosti oplatí ťažiť, keďže sa topí ľad. O dohode informoval priamo Putin. O Tillersonovom pôsobení v ExxonMobile sa bude určite hovoriť pri schvaľovaní jeho nominácie v Kongrese. Po tom, ako Putin v roku 2014 obsadil Krym, zaviedli Spojené štáty sankcie, ktoré zastavili aj dohodu ExxonMobil o výskume v Severnom ľadovom oceáne. Ak by sa tieto sankcie zrušili, firmy by mohli pokračovať v kontrakte a Tillersonov podiel v ExxonMobile by tak získal oveľa vyššiu hodnotu. Wall Street Journal už napísal, že v prípade prevzatia ministerstva by sa zrejme musel týchto akcií zbaviť. Tillerson sa dostal na vrchol spoločnosti, ktorá oceňuje technickú výnimočnosť, tvrdú prácu a osobnú integritu. Ministerstvo by na tom mohlo byť oveľa horšie. Tillersonov názor na klimatické zmeny sa od toho Trumpovho líši. ExxonMobil si uvedomoval prepojenie medzi skleníkovými plynmi, ktoré sa vypúšťajú pri spaľovaní fosílnych palív, a otepľovaním klímy už v roku 1977, ukázali nedávne správy. Napriek tomu bojoval proti tejto myšlienke, lebo by to malo dosah na biznis firmy. Firma len nedávno toto prepojenie priznala aj verejne. Teraz podporuje to, aby sa pri hľadaní riešenia problému klimatických zmien využívali vedecké postupy. Táto zmena nastala počas Tillersonovho vedenia. Otázka klimatických zmien bude kľúčová pre kohokoľvek, kto nastúpi na ministerstvo zahraničných vecí, keďže je to jedna zo zásadných tém súčasnej medzinárodnej diplomacie. Krátko pred voľbami ExxonMobil vydal vyhlásenie, v ktorom podporil minuloročnú klimatickú dohodu z Paríža. Trump počas kampane opakoval, že s dohodou nesúhlasí a bol aj proti prijímaniu opatrení na boj s klimatickými zmenami. Tillerson sa ako šéf firmy správal opačne. Jeho nedávne osobné poznámky boli rovnaké, hrozbu klimatických zmien označil za skutočnú a vážnu. Tillerson je celý život skautom, bol aj šéfom národnej organizácie. Práve pod jeho vedením sa zmenili pravidlá a skauti medzi sebou vítajú aj chlapcov, ktorí sa otvorene hlásia k homosexuálnej orientácii. V iných otázkach sú jeho postoje prakticky neznáme. Podľa Wall Street Journal je zástancom voľného trhu, čo je pre šéfa veľkej nadnárodnej spoločnosti prirodzené. Okrem toho je len ťažké povedať, v čom sa jeho názory odlišujú od názorov budúceho šéfa. Jeho finančná podpora politikov naznačuje, že sa hlási k establišmentovým republikánom. Viackrát prispel republikánom v Texase, na kampaň Paulovi Ryanovi a ďalším straníckym špičkám. Takže nie je prekvapením, že pred rokom v primárkach podporoval Jeba Busha. V septembri 2015 mu dal najvyšší možný príspevok, aký zákon povoľuje.


Kalavská bude ešte o spôsoboch reformy nemocníc diskutovať

Ministerka zdravotníctva potvrdila, že projekt nebude mať formu ústavného zákona.

BRATISLAVA. O alternatívach reformy slovenských nemocníc, o tzv. stratifikácii, sa ešte bude diskutovať. Uviedla to ministerka zdravotníctva Andrea Kalavská (nominantka Smeru) v pondelok pred rokovaním Hospodárskej a sociálnej rady. Zároveň potvrdila, že projekt nebude mať formu ústavného zákona, čo od šéfky rezortu žiadal predseda Smeru Robert Fico. "V súčasnosti ako jeden z bodov na dnešnom rokovaní bude aj stratifikácia," povedala Kalavská s tým, že ďalšie kroky podnikne podľa toho, čo prinesie diskusia. Tiež poznamenala, že s Robertom Ficom si "vydiskutovali náležitosti, ktoré si potrebovali vydiskutovať". Pripustila, že je zmierená s tým, že reformu poslanci Smeru-SD nepodporia. Ako dodala, cieľom celej stratifikácie bolo pomôcť slovenskému zdravotníctvu, hlavne ústavnej zdravotnej starostlivosti. "Politické vytĺkanie kapitálu, alebo politikárčenie už vonkoncom neprospeje slovenskému pacientovi," uzavrela. Podpredseda vlády SR pre investície a informatizáciu Richard Raši (Smer-SD) pripomenul, že stratifikácia nezačína v tomto ani budúcom roku. Myslí si, že stále je dosť času na argumentovanie, analyzovanie a vysvetľovanie. "Možno by sme sa skôr mohli ešte v tomto čase povenovať analýze, čo stratifikácia znamená pre reálny dopad na každú nemocnicu a na každého občana najmä vo vzdialených regiónoch," povedal. Podporu stratifikácii v podobe obyčajného zákona zatiaľ avizovala opozičná SaS. Hnutie Sme rodina sa k návrhu vyjadrí až vtedy, keď bude známa jeho finálna verzia. OĽaNO si myslí, že ak Smer nepodporí návrh vlastnej ministerky, mala by Kalavská podať demisiu. Navrhovaná reforma nemocníc ministerky zdravotníctva by mala nemocnice rozdeliť do troch kategórií a určiť, aké typy zdravotných úkonov sa v nich budú vykonávať. Projekt by mala ministerka predložiť na rokovanie vlády 21. augusta. V prípade schválenia zákona by nadobudol účinnosť od 1. januára 2024. Dovtedy sa majú súčasné nemocnice pretransformovať na nové typy.


Rast českej ekonomiky sa vlani spomalil

Tie lepšie roky už boli a budeme si musieť zvyknúť na nižší rast, myslí si ekonómka.

PRAHA. Rast českého hrubého domáceho produktu (HDP) sa vlani spomalil pod tri percentá. Na porovnanie, v roku 2017 vzrástla ekonomika o vyše štyri percentá. Vyplynulo to z údajov Českého štatistického úradu (ČSÚ), ktorý v utorok spresnil odhad zo začiatku marca. Zároveň spresnil odhad za štvrtý kvartál, pričom aj rast za posledné tri mesiace minulého roka bol slabší, než sa pôvodne očakávalo. V roku 2018 zaznamenala česká ekonomika podľa ČSÚ rast na úrovni 2,9 percenta, uviedol server novinky.cz. V roku 2017 sa HDP Česka zvýšil o 4,5 percenta. Ešte na začiatku marca úrad odhadoval za minulý rok trojpercentný rast. Za štvrtý kvartál vzrástla česká ekonomika o 2,6 percenta, zatiaľ čo v marcovom odhade ČSÚ uvádzal rast na úrovni 2,8 percenta. Napriek tomu sú to podľa ekonómov pozitívne údaje. "Česko si minulý rok môže zaradiť medzi tie úspešné," domnieva sa ekonómka zo spoločnosti Bondster Jana Mücková. "Darilo sa nám aj napriek tomu, že v ekonomike nám chýbalo dostatok pracovníkov," uviedla. Tento rok sa však rast ekonomiky podľa nej opäť spomalí. "Súčasný rok bude pravdepodobne zlomový a budeme čeliť ďalšiemu spomaľovaniu rastu HDP. Údaje z Nemecka ukazujú, že tie lepšie roky už boli a budeme si musieť zvyknúť na nižší rast," dodala Mücková.


PODCAST KLIKKlik: Prečo začal Amazon vyrábať inteligentné prstene

Komentovaný prehľad technologických správ.

V prehľade sa dočítate: Každú sobotu ráno výber najdôležitejších technologických správ týždňa e-mailom. Prihláste sa zadarmo na odber newslettra: sme.sk/klikmail Amazon ukázal novinky. Spoločnosť v stredu na svojej konferencii oznámila novú generáciu existujúcich Echo smart zariadení (uviedla aj úplne nové), inteligentné Ring kamery pre domácnosť a wifi routre Eero novej generácie.   Alexa dostane postupne aj nové hlasy, ako prvý, ktorý si môžu zákazníci extra dokúpiť, je hlasový asistent, ktorý bude znieť ako americký herec Samuel L. Jackson.  Všetky zariadenia (dohromady 100) nájdetena stránkach Amazonu, tu vyberáme niekoľko najzaujímavejších noviniek.   Echo Studio ($199) – výkonný inteligentný reproduktor, očividne priama konkurencia pre Apple HomePod ($299), Google Home Max ($299) a pravdepodobne aj Sonos One ($199); zariadenie si zmapuje miestnosť a potom šíri zvuk rovnomerne   Echo Show 8 ($129) – nová generácia smart displej zariadenia s 8-palcovým displejom a kamerou   Echo ($99) – 3. generácia klasického Echo zariadenia, má vylepšené reproduktory   Echo Dot Clock ($59) – verzia zariadenia Echo Dot s digitálnymi hodinkami   Echo Glow ($29) – inteligentná lampa, ktorá dokáže meniť svetlo, napríklad prispôsobovať ho hudbe  Echo Flex ($24) – malé Echo zariadenie, do ktorého sa dajú napojiť ďalšie zariadenia, ktoré bude potom Alexa ovládať, napríklad termostat alebo svetlo   Echo Buds ($129) – bezdrôtové slúchadlá do uší, obsahujú technológiu Bose Active Noise Reduction Technology na tlmeniu okolitého ruchu, podľa prvých recenzií majú slušný zvuk, výdrž 5 hodín (s puzdrom 20 hodín spolu), registrujú, keď ich človek vyberie z ucha a zastavia zvuk   Echo Frames ($179) – okuliare s hlasovým asistentom Alexa, nemajú inteligentný displej, ale reproduktory v ráme, ktoré počuje len nositeľ   Echo Loop ($129) – inteligentný prsteň, vibráciou upozorní na notifikácie, obsahuje malý mikrofón a reproduktor   Ring Stick Up Cam ($99, Elite $199) – kamera pripojená na internet, má detekciu pohybu aj nočné videnie   Ring Indoor Cam ($59,99) – kamera do domácnosti na monitoring miestností   Retrofit Alarm Kit ($199) – systém na pripojenie iných alarmových systémov do ekosystému Ring od Amazonu   Ring Fetch – zariadenie, ktoré sa pripne napríklad na obojok psa a majiteľ bude vidieť jeho presnú polohu, až budúci rok príde na trh   Eero router ($99 alebo 3 za $249) – mesh wifi router do domácností, sľubuje rýchle a detailné nastavanie aj s možnosťou odstaviť od internetu vybraný hardvér (napr. vypnúť wifi pre Play Station)   Amazon to myslí so zariadením smart domácnosti vážne a robí všetko preto, aby bol jednotkou na trhu, aj keď bude na niektorých produktoch tratiť peniaze.  (Amazon, The Verge)   Facebook sa nevzdáva nádeje, že sa mu raz podarí zúročiť investíciu do virtuálnej reality. Sociálna sieť pred piatimi rokmi kúpila výrobcu VR okuliarov Oculus za približne 2,3 miliardy dolárov. Odvtedy uviedla niekoľko nových modelov, ale prevratného úspechu sa nedočkala. Teraz skúša tvrdý reštart. Firma oznámila, že zatvorí všetky svoje doterajšie softvérové projekty, a zároveň chystá spustenie nového virtuálneho sveta s názvom Horizon. Pôjde o kombináciu sociálneho priestoru a online hier v prostredí virtuálnej reality. V novom svete si budete môcť vytvoriť vlastné priestor a ovládať vlastnú postavičku (bude bez nôh, lebo nohy sú vo VR ťažké - toto nie je vtip). Zdá sa, že Horizon cieli na občasných používateľov. Tí si ale budú musieť kúpiť VR okuliare za stovky dolárov. Ťažko odhadnúť, ako chce vlastné Facebook týchto zákazníkov získať. Facebook tiež kúpil za viac ako pol miliardy dolárov kúpil startup CTRL-Labs, ktorý pracuje na technológii snímania nervových signálov z povrchu tela. Ciľom je vytvoriť zariadenie, ktoré by si človek mohol dať na ruku či krk a ovládať vďaka nemu pohyb vo virtuálnom priestore len pomocou myšlienok. Zdá sa, že Facebook myslí svoju stávku na VR vážne. (TC, Bloomberg) Berlín a experiment s mobilitou. Berlínsky dopravný podnik predstavil v septembri novú mobilnú aplikáciu Jelbi, ktorú vyvíjali v spolupráci so spoločnosťou Trafi. Zákazníci sa môžu do aplikácie prihlásiť cez svoj existujúci účet alebo si vytvoriť nový a pri hľadaní spojov uvidia nielen autobusy, vlaky, električky a metro, ale aj rôzne ďalšie služby zdieľanej dopravy – elektrické bicykle, bicykle, elektrické kolobežky či ďalšie.   Zatiaľ nie sú v aplikácii integrované všetky rôzne služby dopravy, ktoré v Berlíne existujú, ale Berlínsky dopravný podnik ohlásil, že sa pokúša tam dostať čo najviac služieb. Počas letnej testovacej prevádzky využívali cez aplikáciu používatelia najviac možnosť dopravy v meste pomocou zdieľaných bicyklov.  (Medium)  Google bude vo Francúzsku zobrazovať pri výsledkoch vyhľadávania z veľkých novín menej informácií ako doteraz. Vyhľadávač sa nedohodol s veľkými vydavateľmi. Tí sa opreli o európsky zákon, ktorý Francúzsko ako jedna z prvých krajín už prevzala do svojho práva. Zákon umožňuje prevádzkovateľom spravodajských webov žiadať od Googlu peniaze za každé zobrazenie úryvku ich obsahu. Google platiť nechce a bude teda zverejňovať len základné odkazy na relevantné články bez ďalšieho obsahu. Google dnes vyberal útržky informácií priamo z textov a umiestňoval ich medzi výsledky vyhľadávania, kde zároveň zobrazoval reklamu. Vydavatelia tvrdili, že bral ich obsah a nedával im zaň žiadnu odplatu. Google teraz bude zobrazovať len jednoduchý link na článok bez ďalších informácií. Bude to naťahovanie sa s vydavateľmi o to, kto viac potrebuje koho. Podobné spory pravdepodobne Google čakajú aj v ďalších európskych krajinách, ktoré budú európsky zákon zavádzať do svojich právnych systémov. (Politico) Napíšte nám na klik@sme.sk, prípadne do skupiny na Facebooku. Môžete nás tiež podporiť kúpou predplatného. Všetky podcasty SME nájdete na odkaze podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Rozhovory ZKH je diskusná relácia Zuzany Kovačič Hanzelovej na aktuálne politické aj spoločenské témy. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty.inzercia@sme.sk, pošleme vám cenovú ponuku.


Meteorológovia upozorňujú na silný vietor na horách

BRATISLAVA. Na horách zafúka v stredu v ranných hodinách silný vietor. Slovenský hydrometeorologický ústav (SHMÚ) vydal výstrahu prvého stupňa pre okresy Tvrdošín, Liptovský Mikuláš, Brezno a Poprad. Informoval o tom na svojej webovej stránke. Výstraha platí od 3.00 h do 10.00 h. Na hrebeňoch Tatier meteorológovia ojedinele očakávajú nárazový vietor s rýchlosťou okolo 30 metrov za sekundu a v priemere okolo 20 metrov za sekundu. "Predpokladaná rýchlosť vetra je v danom ročnom období a oblasti bežná, no predstavuje potenciálne nebezpečenstvo pre ľudské aktivity, najmä pre pešiu turistiku a horolezectvo," upozorňujú meteorológovia.


Hygienici upozorňujú na napodobeniny parfumov, sťažuje sa čoraz viac ľudí

Predávajúci nevráti peniaze ani po vrátení tovaru.

BRATISLAVA. Úrad verejného zdravotníctva (ÚVZ) zaznamenal v rokoch 2018 a 2019 nárast podaní spotrebiteľov proti internetovým obchodom www.theperfumshop.world, www.parfumy.website, www.vonnyparfum.club a https://outletparfemy.com, ktoré v slovenskom a v českom jazyku ponúkajú napodobeniny parfumov výrobcov známych svetových značiek. V podmienkach predaja uvádzajú, že vyobrazené originálne parfumy na stránke slúžia výlučne pre porovnanie a predajca nevlastní ich licencie. Informuje o tom hlavný hygienik Ján Mikas. Na webových stránkach nie je uvedený kontakt na prevádzkovateľa obchodu alebo prevádzkovateľom je spoločnosť mimo územia Slovenska (najčastejšie Global Distribution Solutions z USA). Niektoré z obchodov sú zaregistrované v Paname alebo Spojenom kráľovstve. Spotrebitelia poukazujú na to, že sľubované luxusné parfumy sú v skutočnosti parfumované vody, naplnené v jednoduchých "low cost" fľaštičkách, zabalené v papierovom obale bez celofánového prebalu, označené iba číslom vône bez povinných údajov podľa článku 19 nariadenia Európskeho parlamentu a Rady (ES) č. 1223/2009 o kozmetických výrobkoch v znení neskorších predpisov. Predávajúci podľa podaní buď neumožňuje spotrebiteľom odstúpiť od zmluvy, alebo len v deň objednávky. Na odstúpenie od zmluvy do 14 dní bez udania dôvodu nereaguje a po vrátení tovaru nevráti peniaze. Navyše, po realizácii platby za objednaný tovar predávajúci prestane komunikovať. ÚVZ SR preto odporúča spotrebiteľom dôkladne zvážiť rozhodnutie zakúpiť si parfumy v uvedených internetových obchodoch. Ďalej upozorňuje, že kontrolná činnosť orgánov verejného zdravotníctva je v rámci ich kompetencií zameraná len na podnikateľské subjekty so sídlom na území Slovenskej republiky a nie sú oprávnené vymáhať platby za nedodaný, respektíve vrátený tovar. Pri problémoch s obchodmi z iných členských štátov Európskej únie sa môžu spotrebitelia obrátiť na Európske spotrebiteľské centrum na Ministerstve hospodárstva. Úrad verejného zdravotníctva varuje pred nebezpečnou farbou na vlasy aj farbami na tetovanie. TASR informoval hlavný hygienik Ján Mikas. "Je možné, že uvedené výrobky sa vyskytujú aj v Slovenskej republike," upozornil. ÚVZ upozorňuje, že nebezpečnou môže byť farba na tetovanie Rosa - Hot Pink značky Eternal Ink pôvodom z USA. Výrobok obsahuje aromatický amín - Anisidine, ktorý by sa nemal nachádzať vo výrobkoch na tetovanie. "Výrobok nie je v súlade s rezolúciou Rady Európy, ktorá stanovuje požiadavky a kritériá na bezpečnosť farieb na tetovanie a permanentný make-up," uvádza ÚVZ. Upozorňuje tiež na nebezpečnú farbu na vlasy Color Mate značky Color Mate s čiarovým kódom 8906016050843. Päť hliníkových vreciek obsahuje prášok na farbenie vlasov a pochádza z Indie. "Výrobok obsahuje látku barium peroxide (13,6 g/100g) a nedostatočné množstvo oxidačného činidla na zabezpečenie úplnej reakcie látok v pripravovanej zmesi. V dôsledku nedostatočnej reakcie dochádza k vzniku látok 1,4-Phenylenediamine a 4-aminophenol, ktoré majú vysoký alergénny potenciál, čo môže predstavovať riziko pre zdravie," varujú hygienici. Nebezpečenstvo predstavuje aj farba na tetovanie s názvom Caramel značky Eternal Ink z USA. "Výrobok obsahuje látky Anisidine (74 mg. kg-1) a Toluidine (67 mg. kg-1), ktoré by sa nemali nachádzať vo výrobkoch na tetovanie. Výrobok nie je v súlade s rezolúciou Rady Európy, ktorá stanovuje požiadavky a kritériá na bezpečnosť farieb na tetovanie a permanentný make-up," uzatvára ÚVZ. Nebezpečné kozmetické výrobky nahlásili do systému RAPEX (rýchly výstražný systém pre nepotravinárske výrobky) kontrolné orgány v Taliansku a v Nemecku.


V minulosti opitý havaroval a dostal podmienku. Teraz je na Slovensku najlepší

Pomáha mu flegmatickosť, mentálne dozrel. Žilinčan Filip Hlohovský je najproduktívnejším hráčom futbalovej ligy.

BRATISLAVA. Sú mrakodrapy, ktoré nemajú trináste poschodie, nemocnice či hotely, ktoré vylúčili izby číslo 13 a isté letecké spoločnosti vo svojich lietadlách vynechávajú rad s trinástkou. Číslo trinásť na drese tiež odmieta väčšina športovcov. Z poverčivosti. V histórii sa však našlo zopár výnimiek. Hokejista Mats Sundin, basketbalista Wilt Chamberlain či futbalista Michael Ballack. Najlepší extraligový kanonier samostatnej éry slovenského hokeja - Popradčan Arne Kroták - zdedil číslo trinásť po otcovi. Aj krídelník Žiliny Filip Hlohovský si vybral strach vyvolávajúce číslo. „Je to moje číslo, prináša mi šťastie. Narodil som sa trinásteho. Dres s číslom trinásť som mal aj v Trenčíne, aj v Senici. Toto číslo mi prináša šťastie. Je všade okolo mňa a poverčivý nie som,“ vysvetľuje. V sobotňajšom šlágri na pôde Ružomberka dal Hlohovský víťazný gól. Žilina vyhrala 2:0. Krídelník s ôsmimi gólmi vedie súťaž strelcov spolu so spoluhráčom Yusufom Otubanjom. Aj vďaka tejto spolupráci sú Žilinčania na čele Fortuna Ligy s náskokom šiestich bodov. Dvadsaťosemročný Hlohovský už teraz vyrovnal svoj gólový rekord zo sezóny 2012/2013, keď v drese Slovana skóroval tiež osemkrát. Vtedy na to potreboval dvadsaťdeväť zápasov. Cíti, že dozrel. „Vo finálnej fáze cítim väčší pokoj. A futbal si teraz neskutočne užívam. Teším sa na každý jeden zápas, ale aj na každý jeden tréning,“ vysvetľuje. V tomto ročníku hrá zrejme v životnej forme. Na ďalších sedem gólov asistoval a je suverénne najproduktívnejším hráčom súťaže. Takúto skvelú bilanciu po trinástich kolách už dávno v našej súťaži nikto nemal. „Nie som veľký kanonier. Skôr nahrávač. Vždy som mal viac asistencií a raz za čas sa mi podarilo dať aj gól,“ povedal pre médiá Hlohovský. Pred deviatimi rokmi opitý havaroval, narazil v Trenčíne do múru. Namerali mu 1,9 promile, našťastie sa nikomu nič nestalo. Hlohovský dostal podmienku, prišiel na rok o vodičský preukaz. Nechceme ho zaradiť medzi hráčov, ktorí boli niekedy problémoví, pretože do múrika môže s autom naraziť každý, ale posun v mentálnej oblasti je uňho asi tiež zrejmý. Klub mu vymeral vraj pokutu 150-tisíc korún, čo bola najväčšia pokuta v dejinách AS Trenčín. Ľudia v jeho okolí to vysvetľovali tým, že vtedy iba devätnásťročný futbalista sa ťažko vyrovnával so smrťou otca. Veľa preňho znamenal. Aj preto má na ramene jeho podobizeň. „Nechceme zaradiť Filipa Hlohovského medzi hráčov, ktorí boli niekedy problémoví, pretože do múrika môže s autom naraziť každý, ale posun v mentálnej oblasti je uňho asi tiež zrejmý,“ tvrdí tréner Žiliny Adrián Guľa. Hlohovského predtým viedol aj v Trenčíne. Dva roky sa skúšal Hlohovský presadiť aj v Slovane, ale príliš nenapredoval. Ani pokus o reštart v Senici nebol príliš oslnivý. Naplno využíva potenciál až v Žiline. „Je pre nás prínosom, a to aj pre jeho hernú zručnosť. Navyše rozumie nášmu hernému systému, do ktorého pasuje. O jeho prínose hovoria i štatistické čísla dosť jasnou rečou,“ dodáva Adrián Guľa. Skvelú formu potvrdzujú aj fyzické ukazovatele, InStat data. Hlohovský bežne nabehá v zápase zo všetkých hráčov najviac, zhruba jedenásť kilometrov. Veľa centruje a darí sa mu aj pri zahrávaní priamych kopov. „Mám dobré zázemie, rodinu, priateľku, čo mi dáva pokoj. Nepotrebujem nič riešiť,“ teší sa Hlohovský. „Má mentálne veľkú výhodu už odmalička, že sa nenechá len tak rozptýliť okolím. Chce stále hrať, chce hrať aj po situáciách, ktoré mu nevyšli. Istá flegmatickosť mu veľmi pomáha v systéme, v ktorom treba neustále tvoriť,“ vraví Guľa. Hlohovský tvorí spolu s Otubanjom najnebezpečnejší útok, dvojica strelila viac gólov ako väčšina mužstiev. „Trošku sa s ním hecujeme. Ťaháme jeden druhého a dúfam, že takto budeme pokračovať až do konca sezóny. Môžeme vymyslieť aj nejakú stávku, aby sme mali ešte o to väčšiu motiváciu,“ pousmial sa Hlohovský. Jeho Žilina vyhrala už siedmy zápas za sebou. „Chalani sa bavia, hrajú s vášňou a radosťou. Sme stabilní v útoku aj v obrane. Verím, že budeme hrať ešte lepšie,“ uzavrel Guľa. Tento text ste mohli čítať vďaka tomu, že platíte za obsah. Vážime si to.